Gól sa stal, kričal v eufórii Merčiak po zásahu Weissa

Online

Geniálny Hamšík

Hodnotenie hráčov

Gól sa stal

Ohlasy médií

Postupová matematika

Fotogaléria

Slovenskí futbalisti zdolali Litvu, presadili sa Vladimír Weiss a Marek Hamšík.

BRATISLAVA. Stačili mu dva dotyky. Najprv si loptu spracoval stehnom, potom do nej z celej sily kopol. Slovenský futbalista Vladimír Weiss strelil úvodný gól kvalifikačného zápasu medzi Litvou a Slovenskom (1:2). "Gól sa stal," kričal v eufórii Marcel Merčiak, komentátor RTVS. Narážal tým na nedávnu kauzu, keď Weiss údajne šoféroval auto, v ktorom sedelo desať ľudí, pričom odmietol dychovú skúšku. "Je nepochybné, že sa nestal skutok, pre ktorý sa viedlo trestné stíhanie," uviedol prokurátor Okresnej prokuratúry Bratislava I na margo Weissovho prípadu. Obvinenie bolo stiahnuté. Okrem Weissa sa zo slovenských futbalistov presadil po strele z priameho kopu aj Marek Hamšík. Práve on prihrával na na prvý gól Slovenska. "Dohadovali sme sa viacerí, kto z nás to kopne, ale chcel som to zobrať na seba," priznal po stretnutí Hamšík pre RTVS. "Už k tomu nikoho iného nepustím," dodal s úsmevom. Slovensku patrí v tabuľke F-skupiny druhá priečka - na vedúce Anglicko stráca dva body, pred tretím Slovinskom má náskok jedného bodu. "Vzhľadom na výsledky ostatných zápasov to bola dôležitá výhra," reagoval Hamšík na remízu Škótska s Anglickom a výhru Slovinska nad Maltou. Slováci vyslali na bránku súpera iba dve strely. "Nebolo treba viac," reagoval tréner Ján Kozák. Máme dostatok výborných hráčov. Hoci sú Škrtel a Ďurica oporami, budeme to musieť zvládnuť. "Chlapci desať dní poctivo pracovali a výsledkom je pekná odmena - výhra v Litve. Som veľmi spokojný. Umelý trávnik bol rýchlejší ako v Žiline, kde sme sa pripravovali, ale mužstvo bolo vyskladané tak, aby vedelo súpera vykombinovať," hodnotil priebeh duelu Kozák. Slovákov čaká najbližšie duel proti Slovinsku (1. september). V ňom budú reprezentačnému koučovi s istotou chýbať kapitán Martin Škrtel a Ján Ďurica, ktorí sa proti Litve vykartovali. "Čo k tomu povedať? Prakticky celú kvalifikáciu sme odohrali v oslabení o dvoch či troch dôležitých hráčov," dodal Kozák. Proti Litve mu pre kartové tresty chýbali opory Adam Nemec a Juraj Kucka. "Máme dostatok výborných hráčov. Hoci sú Škrtel a Ďurica oporami, budeme to musieť zvládnuť," podotkol útočník Róbert Mak.


Akciový trh v USA rástol, investori privítali dohodu o brexite

Analytici varujú pred opozíciou severoírskej Demokratickej unionistickej strany.

NEW YORK. Akciové trhy v USA uzatvorili štvrtkové obchodovanie s rastom. Podporili ich silné kvartálne výsledky firiem ako Netflix, CSX a Morgan Stanley. Investori privítali aj správu, že Veľká Británia sa predbežne dohodla na podmienkach vystúpenia z Európskej únie. Britský premiér Boris Johnson aj predseda Európskej komisie Jean-Claude Juncker označili dohodu za vyváženú pre obe strany, odsúhlasiť ju však ešte musí britský aj Európsky parlament. Analytici pritom varujú, že opozícia zo strany severoírskej Demokratickej unionistickej strany (DUP) by stále mohla dohodu potopiť. Index S&P 500 posilnil o 0,3 % na 2 997,95 bodu, Dow Jones o 0,1 % na 27 025,88 bodu a Nasdaq o 0,4 % na 8 156,85 bodu.


Parazit, ktorý spôsobuje rakovinu, môže pomôcť s hojením diabetickej nohy

Juhoázijská motolica pečeňová vylučuje proteín podporujúci bunkovú obnovu.

BRISBANE. Každých tridsať sekúnd lekári na celom svete amputujú končatinu jednému diabetikovi, pretože sa mu nehoja rany. Austrálski vedci z James Cook University v Cairns sú na stope možnému riešeniu. Inšpiroval ich nečakaný objav. Výsledky uverejnili vo vedeckom časopise Journal of Medicinal Chemistry. Pri vývoji vakcíny proti juhoázijskému parazitovi - príbuznému našej motolici pečeňovej - objavili v jeho výlučkoch bielkovinu, ktorá podporuje bunkovú obnovu. "Opisthorchis viverrini bežnejšie známa ako juhoázijská motolica pečeňová si získala našu pozornosť, pretože spôsobuje rakovinu pečene, ktorá len v Thajsku ročne zabije asi 26-tisíc ľudí. Na druhej strane, granulin, ktorý vylučuje, zohráva významnú úlohu v bunkovom delení," povedal pre server Eurekalert parazitológ Michael Smout. Jeho tímu napadlo, že to, čo spôsobuje rakovinu v pečeni by mohlo pri správnom využití pomôcť inde, kde je rapídne delenie buniek žiaduce. "Molekuly granulinu z výlučkov motolice by mohli byť liekom pre tých, ktorým sa neobnovuje poranené tkanivo, teda hlavne pre diabetikov, fajčiarov či starých ľudí," doplnil. Diabetická noha, pri ktorej odumiera diabetikom koža, svaly či dokonca kosti na nohe, patrí k častým a najzávažnejším komplikáciám cukrovky a veľmi často sa končí amputáciou. Podľa portálu diabetickanoha.sk má len na Slovensku amputovanú nohu takmer štyritisíc diabetikov. Granulin by mal pomôcť s obnovou tkanív a amputácii by tak mohli mnohí predísť. Vedci v Austrálii už dokážu molekuly granulinu produkovať v takých množstvách, aby mohli začať s laboratórnymi a neskôr aj klinickými testami. Najskôr sa o vyprodukovanie dostatočného a spoľahlivého množstva molekúl snažili rekombináciou DNA v baktériách, to však nefungovalo podľa predstáv. "Granulin sa s baktériami E.coli veľmi nepohodol, takže rekombinačnú techniku sme museli zavrhnúť a vrátiť sa na začiatok," povedala pre Eurekalert doktorka Norelle Daly. Magnetickou spektroskopiou odhalili zložitý tvar molekuly a zistili, že jej zahnutie podobné tvaru vlásenky je to, čím efektívne pôsobí pri hojení rán. Vyrobili teda proteín s rovnakým ohnutím molekúl, ktorý môžu vyrábať masovo. Trikom bolo pridanie jednej disulfidovej väzby naviac, ktorá ako píše Journal of Medicinal Chemistry ohla peptidový reťazec do požadovaného tvaru a pritom zachovala jeho hojivú funkciu. Prvé laboratórne testy ukázali pozitívne výsledky na myšiach aj in vitro vypestovaných ľudských bunkách, bielkovina zakaždým podporila bunkovú obnovu. Vedcov čaká ešte dlhá cesta pokusov a klinických testov, no v konečnom dôsledku by radi vytvorili napríklad kompaktný krém, ktorý by si mohol každý naniesť na rany sám bez dlhých hodín strávených v nemocnici. DOI: 10.1021/acs.jmedchem.7b00047


Slovensko sa po suchých dňoch dočkalo zrážok, ku koncu týždňa sa znovu oteplí

Koncom pracovného týždňa by sa malo mimoriadne otepliť.

BRATISLAVA. Slovensko sa po dlhom období sucha dočkalo zrážok. Pršať bude na viacerých miestach v utorok večer aj v noci, miestami aj v stredu (24. 4.). K zmierneniu sucha však nedôjde všade, zrážky totiž nebudú rozložené rovnomerne. Informuje o tom Slovenský hydrometeorologický ústav (SHMÚ) na sociálnej sieti. "Výrazne budú ovplyvňované aj lokálnymi efektmi pri silnom východnom až juhovýchodnom prúdení. Najviac ich teda spadne na juhovýchodných návetriach pohorí, najmä v južnej polovici územia," uvádza SHMÚ. Koncom pracovného týždňa by sa malo podľa meteorológov zároveň mimoriadne otepliť. "Zaznamenáme aj letné dni, no cez víkend opäť očakávajte zrážky," dopĺňa SHMÚ.


Slováci majú problém, skomplikovali si šance na postup
 SVK - WAL (online)
 CRO - HUN (online)
 FOTO
Priebeh
 Postupová matematika
 Známky
 Hapal reaguje
 Gyömbér reaguje
 Ohlasy médií
 Súhrn výsledkov

Program a tabuľka
 ANKETA

TRNAVA. Aréna Antona Malatinského v Trnave bola vypredaná. Na zápase slovenskej reprezentácie už dávno nebol taký hluk ako v súboji proti Walesu v kvalifikácii o postup na majstrovstvá Európy 2020. Najväčší rachot prišiel v úvode druhého polčasu. Juraj Kucka trafil z voleja odrazenú loptu a vyrovnal na 1:1. Ešte v prvom polčase Slovákov zmrazil útočník Walesu Kieffer Moore. Takmer dvojmetrový dlháň využil svoju výšku. Preskočil slovenských obrancov a otvoril skóre. Slováci získali iba bod. Udržali sa síce na druhej priečke E-skupiny, ale čaká ich ešte veľký boj o postup. V kvalifikácii ich čakajú ešte zápasy v Chorvátsku a doma proti Azerbajdžanu. Je pravdepodobné, že tri body za prípadné víťazstvo nad outsiderom z Azerbajdžanu im stačiť nebudú. Až na opatrný úvod sa hral rušný zápas. Dramatický z oboch strán, s veľkým nasadením. Diváci sa nenudili. Tréner slovenskej reprezentácie Pavel Hapal do základnej zostavy namiesto potrestaného stopéra Denisa Vavra postavil Norberta Gyömbéra. A ten zápas nedohral. Dve minúty pred koncom bol po druhej žltej karte vylúčený. Na pravej strane obrany dostal šancu skúsený Peter Pekarík, hoci na klubovej scéne dlhodobo nehráva. Slovákov mohli mrzieť nevyužité šance, najmä v podaní Róberta Maka. V desiatej minúte vybojoval loptu Róbert Boženík a vzápätí pätou uvoľnil Maka, ale ten čistú šancu premárnil. „Okrem výsledku to bol od nás veľmi dobrý výkon, nemôžeme si nič vyčítať. Iba ak to, že sme nevyužili o jednu šancu viac. Je to v našich rukách, Wales čakajú ťažké zápasy, je to otvorené,“ vravel slovenský kapitán Marek Hamšík. V druhom štvrtkovom zápase E-skupiny Chorvátsko vyhralo nad Maďarskom jasne 3:0. Slováci ostali v skupine na druhom mieste, postup na šampionát si však nepriblížili. Pred Walesom majú trojbodový náskok, súper však odohral o jeden zápas menej a má lepšiu bilanciu zo vzájomných súbojov. „Snažili sme sa, bohužiaľ, je to remíza. Ostávajú nám ešte dva zápasy a verím, že to vybojujeme. Je to v našich rukách,“ komentoval situáciu v skupine Kucka. „Remíza je smutná. Wales sa k nám síce nepriblížil, ale chceli sme zvíťaziť. Gól, ktorý sme dostali, bol zbytočný. Mali sme veľa šancí, ale, žiaľ, nevyužili sme ich," reagoval tréner Pavel Hapal. „Šance sú však otvorené pre všetkých," doplnil. Zápasy v skupine pokračujú v nedeľu, Maďarsko privíta Azerbajdžan, Wales hostí Chorvátsko. Slováci majú voľno. Na Tehelnom poli však odohrajú prípravný zápas proti Paraguaju. Kvalifikácia vyvrcholí v novembri. Na šampionát sa dostanú prvé dva tímy zo skupiny. Šancu majú okrem Slovákov aj Chorváti, Maďari a Wales. Každý z nich môže postúpiť.


Nižšie náklady a vyššie ceny ropy výrazne znížili stratu ConocoPhillips

Pod lepšie výsledky za do veľkej miery podpísalo zníženie nákladov. Ropný koncern oznámil, že prevádzkové náklady klesli medziročne o 21,5 percent.

HOUSTON. Americká ropná spoločnosť ConocoPhillips oznámila stratu aj za 4. štvrťrok minulého roka, v porovnaní s koncom roka 2015 sa však prudko znížila. Zároveň oznámila rast tržieb, prvý od roku 2014, v ktorom sa začal postupný pokles cien ropy. K zlepšeniu výsledkov prispeli v súčasnosti vyššie ceny ropy a nižšie náklady. ConocoPhillips uviedla, že za 4. kvartál minulého roka predstavovala jej strata 35 miliónov USD (32,38 milióna eur), čo na akciu znamená 3 centy. V rovnakom období predchádzajúceho roka dosiahla až 3,45 miliardy USD (2,78 USD/akcia). Strata na akciu po úprave o jednorazové položky dosiahla 26 centov, omnoho menej než v rovnakom období predchádzajúceho roka, keď strata dosiahla 90 centov. To je zároveň podstatne lepší výsledok, než očakávali analytici. Tí počítali so stratou na akciu na úrovni 42 centov. Pod lepšie výsledky za do veľkej miery podpísalo zníženie nákladov. Ropný koncern oznámil, že prevádzkové náklady klesli vo 4. kvartáli medziročne o 21,5 %. Tržby sa zvýšili o 7,2 % na 7,25 miliardy USD. To predstavuje prvý rast tržieb od 2. štvrťroka 2014. Napriek tomu ale v tomto ukazovateli firma nesplnila očakávania ekonómov, ktorí počítali s rastom tržieb na 7,30 miliardy USD. Vyššie tržby na druhej strane umožňujú firme mierne zvýšiť kapitálové výdavky. Tie by podľa plánov ConocoPhillips mali tento rok dosiahnuť 5 miliárd USD.


AKTUALIZOVANÉKiska cestoval do Popradu, auto sa po ceste pokazilo

Prezident cestuje autom  na základe nových odporúčaní ministerstva vnútra.

BRATISLAVA. Na základe požiadavky ministra vnútra Roberta Kaliňáka, aby prezident Andrej Kiska obmedzil využívanie vládnej letky na svoju prepravu, cestoval vo štvrtok prezident do Popradu autom. Nezaobišlo sa to však bez problémov. Počas cesty mal problém s pneumatikou a musel nečakane zastať najskôr v Banskej Bystrici, následne v Ivachnovej presadol do záložného auta. Uviedol to v piatok na brífingu v obci Ihľany. "Cestu z Bratislavy do Popradu som absolvoval už viac ako tisíckrát. Zažil som už aj komplikovanejšie cesty, keď mrzlo a snežilo a včerajšia cesta tiež nepatrí k tým vydareným. Okrem kolón nás postihli aj problémy s autom. Skúšali sme ho opraviť, neskôr sme ho aj vymenili," priblížil Kiska. Podľa neho išlo len o malú nepríjemnosť. Cesta z Bratislavy do Popradu mu podľa jeho slov vo štvrtok trvala zhruba päť hodín. "Autá sa kazia. Našťastie ako prezident mám tú výhodu, že je aj záložné auto, že si mám kde presadnúť, aby som na čas prišiel na akciu," vysvetlil. Podľa jeho ďalších slov v zadnej pneumatike bola pichnutá "šrúba", takže pneumatika pomaly prichádzala o vzduch. Podľa neho je bežné, že sa autá pokazia a dostanú defekty. Krpelan informoval, že prezident cestuje autom na základe nových odporúčaní ministra vnútra Roberta Kaliňáka a vládnej koalície. Kaliňák v parlamente informoval, že od 1. januára 2015 do 24. marca 2017 lietadlá letky ministerstva vnútra vykonali 880 letov na palube s ústavnými činiteľmi. Z tohto počtu prezident Kiska vykonal 454 letov a premiér Robert Fico (Smer) 183. Štát vyšli Kiskove lety za dva roky na takmer milión eur. Kisku následne o obmedzenie využívania vládnej letky požiadali aj poslanci v parlamente. Má ich využívať na cesty súvisiace s výkonom jeho ústavnej funkcie, vyplýva z uznesenia, za ktoré nedávno hlasovalo 92 členov snemovne. "Tak ako som povedal, nemám žiaden problém obmedziť využívanie vládnej letky," povedal Kiska vo štvrtok. Predseda parlamentu Andrej Danko označil Kiskove lety s vládnou letkou za papalášizmus, z ktorého je obviňovaný aj on sám pre kauzu s kapitánskymi výložkami. Kiska reagoval tým, že Úrad pre ochranu ústavných činiteľov mu na základe jeho žiadosti oznámil, že neexistuje rozdiel medzi súkromnou a služobnou cestou prezidenta, keďže je prezidentom 24 hodín. Úlohou úradu je tak ochraňovať ho po celý tento čas. Úrad mu podľa jeho slov odporučil, aby využíval namiesto súkromných liniek letku ministerstva vnútra. Lietať Kiskovi odporučil aj minister vnútra Kaliňák, aby mali štátne lietadlá aj piloti dostatok nalietaných hodín. Kiska dodal, že mu je ľúto, že Kaliňák "v sebe nenašiel odvahu, nepostavil sa pred verejnosť a nepovedal, ako to skutočne bolo". Nedávno takisto povedal, že ho mrzí, "ak takýto človek stojí na čele ministerstva vnútra". Prepraviť prezidenta do Popradu či inam nie je také jednoduché, ako sa môže zdať. Hlava štátu má zakázané šoférovať a na každom kroku ju musí sprevádzať ochranka.Ľudia z Úradu na ochranu ústavných činiteľov na prezidenta nedohliadajú len pri presunoch, ale zabezpečujú aj ochranu jeho domu či iných budov, do ktorých vojde. Ak by Kiska namiesto lietadla cestoval napríklad vlakom, ako to mal vo zvyku bývalý prezident Rudolf Schuster, bolo by to zrejme ešte drahšie.Vo všetkých staniciach, kde vlak stojí, by museli byť bezpečnostné zložky vrátane záchranárov. Okrem zabezpečenia vlaku by musela ochranka skontrolovať aj východziu a cieľovú stanicu. Popri vlaku sa takisto presúva aj auto s ochrankou.


Ukrajinec šíril hoax o 300 mŕtvych v ruskom Kemerove, Kyjev ho Moskve nevydá

Pri požiari zahynulo niekoľko desiatok ľudí.

KYJEV. Ukrajina nevydá Rusku autora falošnej správy o údajných 300 obetiach nedávneho požiaru v obchodno-zábavnom centre v Kemerove. Informovala o tom vo štvrtok hovorkyňa ukrajinskej tajnej služby SBU. Odvolala sa pri tom na ukrajinskú ústavu, podľa ktorej Ukrajina nevydáva svojich občanov na trestné stíhanie v zahraničí. Vyšetrovací výbor Ruskej federácie v stredu začal viesť trestné stíhanie voči občanovi Ukrajiny Mykytovi Kuvikovi, ktorý je na sociálnych sieťach známy ako pranker bol prezývkou Jevgenij Voľnov. Trestné stíhanie, ktoré voči nemu začali v Rusku, sa týka podozrenia, že svojou správou "vyvolával nenávisť alebo nepriateľstvo". Videozáznam, ktorý sa na Kuvikovovom konte na YouTube objavil 25. marca, ho zachytáva, ako telefonuje do jednej z márnic v Kemerove a vydávajúc sa na zamestnanca ministerstva pre mimoriadne situácie sa pýta na voľnú kapacitu. Keď takto v prvej márnici zistil, že nemôžu prijať viac ako sto tiel, Kuvikov personál upozornil, že čoskoro im dovezú viac ako 300 tiel. Zamestnanci boli prekvapení, pretože podľa informácií, čo mali k dispozícii od úradov, sa počet obetí požiaru odhadoval na 60-70. Požiar v obchodno-zábavnom centre Zimná višňa vypukol 25. marca na najvyššom poschodí objektu, kde sa nachádzali kinosály. Keďže bola nedeľa, kiná boli plné ľudí, najmä detí vo veku 10-13 rokov.


Eurobanka bude diskutovať o stratégii pre ďalší rok

Väčšina analytikov očakáva, že banka zmení usmerňovanie očakávaní.

VIEDEŇ. Európska centrálna banka (ECB) bude v júni diskutovať o svojej stratégii pre rok 2018 a o potenciálnom ukončení svojej extrémne uvoľnenej menovej politiky, tvrdí člen Rady guvernérov ECB Ewald Nowotny. ECB v marci uviedla, že vyhliadky ekonomiky eurozóny sa zlepšili, avšak ešte neprišiel čas na ukončenie monetárnych stimulov. Banka tak zatiaľ odoláva tlakom predovšetkým z Nemecka, aby začala ukončovať program nákupu cenných papierov. "Na júnovom zasadnutí budeme musieť diskutovať o budúcej stratégii pre začiatok roka 2018," povedal Nowotny, ktorý je guvernérom rakúskej centrálnej banky, pre rakúsky denník Die Presse. "Je jasné, že program nákupu aktív mal a má úspech. Na druhej strane je tiež jasné, že nemôže byť trvalým. To je tá výzva, ktorej budeme musieť čeliť," uviedol Nowotny. "Čím dlhšie bude tento program trvať, tým viac musíme uvažovať o jeho dôsledkoch." Najbližšie zasadnutie Rady guvernérov ECB je naplánované na 8. júna a väčšina analytikov očakáva, že banka zmení usmerňovanie očakávaní (forward guidance) a zrejme zo svojej rétoriky eliminuje, že je v prípade potreby pripravená na ďalšie uvoľňovanie menovej politiky. Avšak nejaké konkrétne zmeny v nastavení menovej politiky môžu prísť najskôr až v septembri.


Na oslavy 75. výročia SNP má ísť viac ako tri milióny eur

Oslavy sa budú prebiehať od 5. júna do 30. augusta.

BRATISLAVA. V roku 2019 si Slovenská republika pripomenie 75. výročie významnej dejinnej udalosti - Slovenského národného povstania (SNP). Oslavy sa budú konať v priebehu júna a augusta a na zabezpečenie aktivít na dôstojné pripomenutie si tohto výročia je plánovaná celková suma viac ako tri milióny eur. Vyplýva to z návrhu na organizačné a finančné zabezpečenie osláv 75. výročia Slovenského národného povstania, ktoré na rokovanie vlády predkladá Ministerstvo kultúry. „SNP možno považovať za jednoznačné prihlásenie sa ku krajinám slobody a demokracie. Je vizitkou smerom k Európskej únii a ostatným demokratickým štátom. Slávnostné pripomenutie si 75. výročia SNP by sa malo stať významným dátumom vhodným na prezentáciu Slovenskej republiky nielen v krajinách EÚ, ale aj v celosvetovom meradle,“ konštatuje sa v materiáli.Hlavným organizátorom osláv SNP bude na základe predkladaného materiálu Úrad vlády, Ministerstvo obrany a Ministerstvo kultúry v spolupráci s Múzeom Slovenského národného povstania v Banskej Bystrici. Všetky hlavné slávnostné podujatia a aktivity sa budú konať v meste Banská Bystrica. Súčasťou osláv SNP budú aj sprievodné podujatia napríklad v Kališti, vo Zvolene a v Trnave. Do programu osláv 75. výročia SNP sú plánované výstavy, koncerty, vojenské tábory či dobové cyklistické eskadróny. Ústredné podujatie bude 29. augusta v areáli Múzea SNP v Banskej Bystrici a program sa uskutoční za účasti najvyšších štátnych predstaviteľov a zástupcov diplomatických zborov, priamych účastníkov protifašistického odboja a ostatných hostí. Program zahrnie ukážky prác modelárov, prezentáciu klubov vojenskej histórie a vystúpenia speváckych a tanečných skupín. Sprievodnými aktivitami osláv SNP budú statické a dynamické ukážky historickej vojenskej techniky. Na bezproblémový priebeh osláv bude dohliadať polícia. Na slávnostnej vojenskej prehliadke v réžii Ministerstva obrany SR sa zúčastnia aj jednotky OS SR v replikách dobových uniforiem.Materiál obsahuje aj návrh finančného zabezpečenia na úpravu národných kultúrnych pamiatok Pamätník Nemecká a Pamätník SNP, ako aj na úpravu vonkajšieho areálu Múzea SNP a komunikácií v okolí.


Nemecká vláda plánuje zvýšiť príspevky pre verejnú dopravu

Spolkové krajiny majú v rokoch 2020 až 2023 dostať od Berlína navyše 1,2 miliardy eur.

BERLÍN. Nemecká vláda chce uvoľniť viac peňazí pre regionálnu železničnú a autobusovú dopravu a urýchliť plánovanie určitých dopravných projektov. Vyplýva to z návrhov zákonov ministra dopravy Andreasa Scheuera, ktoré boli v stredu predložené na zasadnutí spolkovej vlády. Spolkové krajiny majú v rokoch 2020 až 2023 dostať od Berlína navyše 1,2 miliardy eur na objednávanie autobusových a vlakových liniek od prevádzkovateľov. Viac peňazí dostanú aj obce. Parlament bude môcť v budúcnosti zákonom schváliť 12 vybraných stavebných projektov. "Chceme podporiť regionálnu verejnú dopravu," povedal Scheuer. To si podľa neho vyžaduje atraktívne ponuky priamo v danom regióne, preto sa štátne príspevky zvýšia na rekordnú úroveň. Berlín v súčasnosti vydáva na verejnú dopravu ročne 8,6 miliardy eur, táto suma sa má podľa ministrovho návrhu zvýšiť ročne o 1,8 %. Do roka 2031 pôjde celkovo o 5,2 miliardy eur navyše. Vláda rozhodla aj o zvýšení príspevkov pre financovanie obecnej dopravy, ktoré sa budú môcť použiť napríklad na budovanie a rozširovanie električkových tratí alebo metra. Príspevky sa majú už v budúcom roku zdvojnásobiť z 332 na 665 miliónov eur. Od roka 2021 počíta s jednou miliardou eur ročne a od roka 2025 s dvomi miliardami eur. Berlín okrem toho priniesol nové pravidlá, ktoré majú urýchliť dôležité dopravné projekty. Vybraných bolo 7 železničných a 5 riečnych projektov, ktoré namiesto úradov bude schvaľovať parlament. Ministerstvo zdôraznilo, že všetky ekologické analýzy a účasť verejnosti zostanú zachované.


Lajčák otvoril poradu veľvyslancov, apeloval na službu občanom

Súčasťou porady je diskusia o úlohách zastupiteľských úradov v oblasti ekonomickej diplomacie.

BRATISLAVA. Minister zahraničných vecí a európskych záležitostí SR Miroslav Lajčák otvoril v pondelok tradičnú poradu vedúcich zastupiteľských úradov SR v zahraničí. Rezort diplomacie každoročne organizuje takéto fórum ako platformu pre diskusiu o zásadných otázkach slovenskej zahraničnej politiky, ale aj ako príležitosť podrobne analyzovať dosiahnuté výsledky. "Zahraničnopolitické prostredie sa zmenilo, ale zmenila sa aj situácia doma. Zahraničná politika je dnes viac ako kedykoľvek v minulosti predmetom vnútropolitických debát," povedal Lajčák. Podľa šéfa slovenskej diplomacie je preto potrebné, aby naše diplomatické zastúpenia aj naďalej pokračovali v profesionálnom výkone svojej agendy, a to vo všetkých potrebných oblastiach. "Či už politickej, ekonomickej, v otázke rozvojovej pomoci a predovšetkým v konzulárnej agende, naša práca je totiž službou pre všetkých našich občanov," podotkol Lajčák. V rámci porady prijme veľvyslancov v Prezidentskom paláci prezidentka SR Zuzana Čaputová. Vedúcim zastupiteľských misií sa prihovorí aj podpredseda vlády pre investície a informatizáciu Richard Raši, minister hospodárstva Peter Žiga, minister financií Ladislav Kamenický či guvernér Národnej banky Slovenska Peter Kažimír. Súčasťou porady bude tiež diskusia o úlohách zastupiteľských úradov v oblasti ekonomickej diplomacie s predstaviteľmi podnikateľov. Na porade sa veľvyslancom tiež prihovorí štátna tajomníčka francúzskeho ministerstva zahraničných vecí a európskych záležitostí Amélie de Montchalinová či námestník ministra zahraničných vecí Českej republiky Martin Tlapa.


Autá sa opäť vrátia k väčším motorom

Downsizing prináša úspory len v laboratórnych podmienkach.

Niektoré automobilky - najmä tie, pôsobiace v Európe - sa už celkom vzdali šesťvalcových motorov v prospech menších, no rovnako výkonných agregátov. Zmenšovanie objemu spaľovacích pohonných jednotiek je dôsledok sprísnených emisných noriem. Zdvihový objem motora je čiastočne nahradený jedným alebo viacerými typmi prepĺňania motora: turbom, kompresorom alebo ich kombináciou. Malý prepĺňaný motor je schopný jazdiť relatívne úsporne aj počas bežnej jazdy, často úspornejšie ako väčší motor s tým istým výkonom. Po výraznejšom stláčaní akcelerátora však jeho spotreba neadekvátne stúpa a v priemere bežne prekračuje spotrebu motora s vyšším zdvihovým obsahom. Toto riešenie má aj svoje tienisté stránky. Motory síce na papieri spĺňajú emisné normy, no limity dosiahnu za prísnych podmienok, pri nízkych otáčkach a takmer výhradne v laboratórnych podmienkach zastaralého európskeho testu NEDC.  Pripravované zmeny európskej legislatívy ohľadom merania emisií spaľovacích motorov, zrejme automobilky donútia aspoň dočasne opäť navýšiť zdvihové objemy motorov, píše Reuters. Nové merania budú prebiehať v reálnej premávke. Radikálne zmenšovania kubatúr sa tak zrejme dočkalo svojho konca. Nemôžeme však čakať, že pôjde o radikálne zmeny. Najmenší naftový motor v ponuke koncernu VW by tak nemal byť agregát 1,4 TDI, ale 1,6 TDI. Zväčšovanie motorov pripravuje aj koncern GM i francúzske značky. Zmenšovaniu spaľovacích motorov však celkom neodzvonilo. Ďalšia vlna by mohla prísť s masovou elektrifikáciou vozidiel, kde budú spaľovacie motory plniť výhradne úlohu tzv. extenderov – teda agregátov určených na predĺženie dojazdu. Motory v tejto úlohe môže elektronika jednoduchšie donútiť aby pracovali v ideálnom spektre otáčok a teda emisie udrží v akceptovateľnom množstve.


Záchranu Poliaka a Francúzky v Himalájach komplikuje zlé počasie

ISLAMABAD. Záchranu poľského horolezca a jeho francúzskej kolegyne, ktorí uviazli na pakistanskej hore Nanga Parbat, komplikuje nepriaznivé počasie. Podľa predstaviteľa pakistanského Alpského spolku Karrara Haidriho sa za Tomaszom Mackiewiczom a Elisabeth Revol plánujú vydať štyria poľskí záchranári, no podmienky pre ich akciu sú zatiaľ zlé. Dvojica na Nanga Parbat, ktorá je so svojou výškou 8 126 metrov deviatym najvyšším vrcholom sveta, zostala zaseknutá v nadmorskej výške viac ako 7 000 metrov a podľa Haidriho tam teplota dosahuje mínus 60 stupňov Celzia.Záchranári by sa za uväznenými horolezcami chceli dostať ešte v priebehu soboty. Ak im to počasie umožní, k základnému táboru na Nanga Parbat sa dostanú letecky a odtiaľ sa vyšplhajú za dvojicou. Mackiewicz je údajne v kritickom stave, trpí snežnou slepotou a výškovou chorobou.


Základné školy by si mali povinný cudzí jazyk vyberať dobrovoľne

BRATISLAVA. Na základných školách by malo od septembra dôjsť k liberalizácii výučby cudzích jazykov. Zmena by sa mala týkať výberu prvého cudzieho jazyka. Doteraz bola prvým cudzím jazykom povinne len angličtina. Odbor komunikácie a protokolu rezortu školstva pre TASR potvrdil, že pre školy chce zaviesť možnosť ponúkať aj iný cudzí jazyk. Malo by ísť o nemčinu, francúzštinu, ruštinu, taliančinu alebo španielčinu. "Výber povinného cudzieho jazyka bude pre školy dobrovoľný, teda bude na riaditeľovi školy, aký povinný cudzí jazyk ponúkne na vzdelávanie," priblížil rezort školstva. Pokiaľ sa žiak rozhodne pre iný prvý cudzí jazyk, angličtina sa pre neho stane druhým povinným jazykom. K prehodnoteniu súčasného postavenia cudzích jazykov vo vzdelávaní ministerstvo školstva pristúpilo na základe komunikácie so školami, ale aj so zamestnávateľskými zväzmi. "Okrem toho, ovládanie viacerých cudzích jazykov, osobitne nemčiny a francúzštiny, ktoré sú jazykmi obchodu a kultúry, zabezpečuje lepšie uplatnenie sa na trhu práce," vysvetlil rezort školstva. Zmena, ktorú navrhuje Ministerstvo školstva, vedy, výskumu a športu bude pre školy dobrovoľná. "Ak sa však rozhodnú vyučovať povinne iný než anglický jazyk, budú na to musieť mať zabezpečené adekvátne podmienky, vrátane kvalifikovaných pedagógov," uzavrel rezort školstva. Predpokladaná účinnosť zmeny je podľa ministerstva školstva naplánovaná na september.


Ropný gigant Chevron kupuje konkurenčnú firmu za desiatky miliárd dolárov

Hodnota akcií firmy Anadarko prudko vyletela.

SAN FRANCISCO. Americká ropná spoločnosť Chevron kupuje konkurenčnú firmu Anadarko Petroleum za 33 miliárd USD v hotovosti a akciách. Chevron chce touto akvizíciou posilniť svoj prieskum ložísk v Mexickom zálive a v regióne juhozápadného Texasu. Akcionári firmy Anadarko dostanú 0,3869 akcie Chevronu a 16,25 USD v hotovosti za každú svoju akciu, ktorých hodnota je tak stanovená na 65 USD za kus. Chevron v rámci transakcie emituje približne 200 miliónov akcií a zaplatí zhruba osem miliárd USD v hotovosti. Zároveň prevezme záväzky v sume približne 15 miliárd USD. Očakáva sa, že akvizícia sa uzavrie v druhej polovici tohto roka. Schváliť ju ešte musia akcionári Anadarko Petroleum Corp. a regulátori.Hodnota akcií firmy Anadarko v piatok pred otvorením riadneho obchodovania na americkej burze stúpla o 30,3 percenta a akcie Chevronu oslabili o 3,2 percenta.


Zdravotné poisťovne dosiahli vlani zisk vyše 58 miliónov eur

Štátna poisťovňa dosiahla zisk 35,9 milióna eur, Dôvera približne 17 miliónov a Union približne šesť miliónov.

BRATISLAVA. Zdravotné poisťovne skončili minulý rok so ziskom vyše 58 miliónov eur. Všeobecná zdravotná poisťovňa (VšZP) dosiahla zisk 35,9 milióna eur, Dôvera približne 17 miliónov eur a Union zdravotná poisťovňa približne šesť miliónov eur. TASR údaje poskytli zdravotné poisťovne. "VšZP mala počas celého roka 2017 napriek plneniu náročného ozdravného plánu platobnú schopnosť zabezpečenú a počas celého roka neevidovala voči svojim obchodným partnerom žiadne záväzky po lehote splatnosti okrem záväzkov, ktoré nebolo možné uhradiť z právne uznateľných dôvodov," uviedla pre TASR jej hovorkyňa Viktória Vasilenková. Vlastné imanie štátnej poisťovne sa ku koncu roka 2017 medziročne zvýšilo o 35,4 milióna eur, aj napriek tomu je jeho výška záporná - mínus 31,7 milióna eur. "Pozitívny vývoj v stave vlastného imania bol primárne spôsobený kladným výsledkom hospodárenia poisťovne za rok 2017. VšZP naďalej eviduje stratu z minulých účtovných období, a to k 31.3.2018 vo výške mínus 193,693 milióna eur," doplnila Vasilenková. Kladný hospodársky výsledok mala aj súkromná Dôvera. "Dlhodobo hospodárime zodpovedne, na poistencoch nešetríme a dokážeme vytvoriť zisk, ktorý použijeme aj na rozvoj služieb pre poistencov, lekárov a nemocnice a zároveň aj pre zamestnávateľov a živnostníkov. Rok 2017 nebol výnimkou. Skončili sme v pluse, s hospodárskym výsledkom približne 17 miliónov eur," povedal PR špecialista poisťovne Matej Štepianský. Kladné čísla vykázala aj Union ZP. Podľa jej stanoviska k tomu dopomohol priaznivý vývoj ekonomiky, zodpovedné nakladanie so zdrojmi a koncoročné dofinancovanie sektora. "Zisk po zdanení predstavoval približne 6 miliónov eur. Táto suma nám poslúži na úhradu zdravotnej starostlivosti, ako aj na vykrytie strát z minulých období," doplnila súkromná poisťovňa.


Čo sa to deje s pick-upmi v Európe? Ford sa raduje, Mercedes smúti

DETROIT/STUTTGART. Na Európskom automobilovom trhu v súčasnosti nastala zaujímavá situácia. Americká automobilka Ford hlási, že v prvej polovici roka 2019 v Európe predala 26 700 kusov modelu Ranger. To je najvyššie číslo od roku 1999, kedy bol tento pracovný pick-up uvedený na trh. Vyzerá to teda tak, že Európania si svalnaté autá s korbou obľúbili. V nemeckom Stuttgarte by však zrejme nesúhlasili. Mercedes totiž plánuje ukončiť výrobu modelu X necelé tri roky po tom, ako svoj prvý pick-up predstavil svetu. Je Ford Ranger naozaj taký dobrý, alebo Mercedes jednoducho zakopol? Výroba Rangeru a Rangeru Raptor prebieha v juhoafrickom závode Silverton Assembly, ktorý autami zásobuje až 148 rôznych svetových trhov. Vďaka európskym nárastom predaja Fordu Ranger (medziročne o 8,2 percenta) bola v závode pridaná tretia výrobná zmena. Fabrika tak namiesto doterajších 506, vyprodukuje až 720 nových pick-upov denne. Ročne teda automobilka vyrobí o 58-tisíc Rangerov viac. Americkému pracantovi v súčasnosti patrí vyše 30-percentný podiel na európskom trhu vo svojom segmente, čo z neho robí vôbec najúspešnejší pracovný pick-up. Úplne iné starosti ako Ford má značka s trojcípou hviezdou v znaku. Mercedes len pred nedávnom vstúpil do segmentu s novou triedou X a smelými plánmi. Trieda X vznikla vďaka kooperácii so značkou Nissan a konštrukčne vychádza z modelu Navara. Japonci sa postarali o spoľahlivú techniku a Mercedes autu dodal luxusný charakter a silný dieselový šesťvalec. Ani to však nestačilo. V minulom roku si totiž novinku zo Stuttgartu kúpilo iba 16 700 ľudí na celom svete. Teda okrem Ameriky, kde sa však po dohode s Nissanom trieda X vôbec nepredávala. Kameňom úrazu je zrejme príliš vysoká obstarávacia suma. V prípade, že máte o triedu X záujem, musíte si pripraviť minimálne 37-tisíc eur a to sa ukázalo byť priveľa. Nemecký pick-up sa snažil konkurenciu poraziť väčšou dávkou luxusu a šesťvalcovým motorom (ktorý okrem neho ponúka už iba Volkswagen Amarok), no zrejme očakával lepší výsledok. V lacnejšej pracovnej verzii už taký zmysel nedáva a je si parametrami až príliš podobný so súrodencami Nissan Navara a Renault Alaskan. Mercedes zatiaľ rozhodnutie o ukončení výroby modelu X oficiálne nepotvrdil. Otázna tak ostáva aj ďalšia spolupráca s Renaultom pri malej dodávke Citan.


Neďaleko alpského priesmyku vo Švajčiarsku sa zrútilo malé lietadlo

SION. Traja ľudia zahynuli pri havárii lietadla typu Piper 28, registrovaného v Švajčiarsku, ktoré sa zrútilo na horskú lúku neďaleko alpského priesmyku Col du Sénin v nadmorskej výške viac ako 2252 metrov v tamojšom kantóne Valois. Informovala o tom tlačová agentúra SDA s odvolaním sa na zhodné informácie dvoch nezávislých zdrojov, ako aj internetové vydanie denníka Blick a švajčiarske elektronické médiá. Polícia kantónu Valois potvrdila prvotnú správu periodika Le Nouvelliste o havárii stroja, ktorý vyštartoval zo Sionu. O okolnostiach, ktoré viedli k nešťastiu, zatiaľ nie sú k dispozícii žiadne podrobnosti.


Nárast morských hladín z grónskeho ľadu môže byť vyšší, než sa čakalo

Nárast hladín ovplyvní pobrežné oblasti.

BRATISLAVA. Ak ľudstvo nijako nezmení svoj prístup a vypúšťanie emisií do ovzdušia bude pokračovať ako doteraz, ľadová pokrývka v Grónsku by mohla zmiznúť do konca milénia. Ak by sa všetok ľad roztopil, hladiny morí vzrastú o sedem metrov. Scenár ukazuje modelová štúdia vychádzajúca z nových údajov misie NASA Operation IceBridge, ktorá skúma polárny ľad. Štúdiu zverejnili v časopise Science Advances. Vedci v štúdii zvažovali tri možné scenáre vypúšťania emisií. Prvý zahŕňa výrazné obmedzenie emisií na základe Parížskej klimatickej dohody už teraz. Druhý predstavuje strednú cestu, keď ľudstvo postupne emisie obmedzí a v druhej polovici 21. storočia začnú klesať. Pri treťom budú emisie naďalej rásť. Pri najoptimistickejšom scenári by Grónsko do roku 3000 prišlo maximálne o štvrtinu ľadu. Hladina morí by vzrástla približne o 1,8 metra. Pri strednej ceste zmizne štvrtina až polovica pokrývky. Čo sa bližšej budúcnosti týka, ak ľudstvo emisie nijako neobmedzí a rýchlosť topenia bude pokračovať, do konca 21. storočia morské hladiny narastú o päť až tridsaťtri centimetrov. Do konca 22. storočia to bude 48 až 160 centimetrov. Predošlé odhady hovorili o 90 centimetroch. Takéto hodnoty výrazne ovplyvnia pobrežné oblasti. Modelová štúdia nezahŕňa iné zaľadnené oblasti sveta, ktoré by k zvyšovaniu hladín morí prispeli svojou mierou. DOI: 10.1126/sciadv.aav9396


V Oxforde uzavreli dve ulice, ozývala sa tam streľba

Polícia uzavrela ulice Paradise a Castle a obe čiastočne evakuovala, pričom občanov vyzvala, aby sa k miestu incidentu nepribližovali.

LONDÝN. Britská polícia uzavrela v pondelok oblasť v centre anglického univerzitného mesta Oxford, odkiaľ bola hlásená streľba. Informoval o tom na svojej internetovej stránke denník Daily Mail. Polícia uzavrela ulice Paradise a Castle v Oxforde a obe čiastočne evakuovala, pričom občanov vyzvala, aby sa k miestu incidentu nepribližovali. Svedkovia uviedli, že z oblasti sa ozvalo "niekoľko hlasných rán" a následne tam bola vyslaná policajná zásahová jednotka. "Počul som približne päť výstrelov a potom nasledoval ozbrojený zásah. Niektoré byty evakuovali a polícia kohosi presviedčala, aby zišiel z balkóna. Mne policajti povedali, aby som nevychádzal z domu," uviedol podľa denníka Daily Mail jeden zo svedkov.


Trhová hodnota Qualcommu po dohode s Apple prudko vzrástla

Dohoda môže pomôcť Qualcommu získať poprednú pozíciu.

NEW YORK. Trhová hodnota amerického výrobcu čipov Qualcomm prudko vzrástla. Dôvodom je vyriešenie sporu s Apple, čo zaručuje firme líderské postavenie v oblasti čipov na smartfóny, ktoré budú vybavené 5G konektivitou, a môže vydláždiť cestu na podobné urovnanie sporu s čínskym koncernom Huawei Technologies. Trhová hodnota Qualcommu od oznámenia dohody s Apple v utorok večer stúpla o 30 miliárd dolárov (26,55 miliardy eur). Akcia firmy v utorok vyskočila o 23 percent, v stredu posilnila až o 17 percent a dostala sa najvyššie takmer za dve desaťročia. Dohoda s Apple môže pomôcť Qualcommu získať poprednú pozíciu, ktorú kedysi mal, keď dominoval pri prechode na mobilné siete štvrtej generácie (4G) a prudko zvýšil tržby. "V USA je to v súvislosti s 5G svet Qualcommu a všetci ostatní len platia nájom," uviedol analytik spoločnosti Wedbush Securities Dan Ives. Dodal, že dohoda, ktorá je pre Qualcomm veľmi dôležitá, je takisto rozumná z pohľadu Apple, ktorý sa teraz môže sústrediť na smartfóny s konektivitou 5G. Apple rovnako ako Huawei dlhší čas viedli právne spory s Qualcommom týkajúce sa patentov. Apple sa v rámci dohody zaviazal zaplatiť licenčné poplatky Qualcommu, ich výška však nebola zverejnená. Súčasťou dohody je tiež 6-ročná licencia na technológie Qualcommu. Po prekvapivom urovnaní sporov s Apple experti očakávajú, že Qualcomm sa teraz dohodne aj s čínskym koncernom Huawei.


V Afganistane rastie produkcia syntetických drog

Štúdia informuje o náraste počtu pacientov závislých od syntetických látok v Afganistane.

KÁBUL. V Afganistane sa rozšírila produkcia a používanie syntetických drog - predovšetkým metamfetamínu. V správe zverejnenej v utorok večer to konštatoval Úrad OSN pre drogy a kriminalitu (UNODC). Afganistan bol dosiaľ známy pre svoju obrovskú ilegálnu produkciu ópia. V tejto krajine sa vyprodukuje celkovo 90 percent všetkého ópia na Zemi. V Afganistane sa však v ostatnom čase zvyšuje aj produkcia heroínu a obchodovanie s touto drogou. Zatiaľ čo v roku 2011 afganská polícia zadržala pašovaný metamfetamín iba v dvoch prípadoch, v roku 2014 to už bolo 153 prípadov na území 15 provincií, píše sa v správe UNODC. Štúdia ďalej informuje o náraste počtu pacientov závislých od syntetických látok, ktorí sa liečia v afganských nemocniciach, ako aj o väčšom počte výrobní syntetických drog, najmä v západnej časti Afganistanu. Autori tejto správy však upozorňujú, že ich závery sú len predbežné. Afganské bezpečnostné zložky sa zameriavajú viac na kontrolu ilegálnej výroby ópia než na zbieranie informácií o produkcii syntetických drog, vysvetľuje UNODC.


Na Paríž čakajú demonštrácie žltých viest, odborov aj ekológov

Tisícky policajtov budú chrániť pamiatky a vládne budovy.

PARÍŽ. Na Paríž čakajú cez víkend viaceré protesty, francúzska metropola preto mobilizuje tisícky policajtov, ktorých úlohou bude chrániť pamiatky a vládne budovy. Demonštrácie chystajú "žlté vesty", odbory i environmentálni aktivisti. Organizátor protestov žltých viest Thierry-Paul Valette pre tlačovú agentúru The Associated Press v piatok povedal, že demonštranti si od sobotnej protestnej akcie v Paríži a ďalších mestách sľubujú oživenie svojho upadajúceho hnutia proti ekonomickej nespravodlivosti. Francúzsky prezident Emmanuel Macron skôr počas roka reagoval na niektoré z požiadaviek žltých viest, ich hnev však momentálne rastie v súvislosti s plánovanými zmenami v nákladnom a komplikovanom francúzskom dôchodkovom systéme. Krajne ľavicový odborový zväz zamestnancov organizuje osobitný pochod proti dôchodkovej reforme, ktorá vyvoláva obavy, že ľudia budú musieť pracovať dlhšie a dostanú nižšie dôchodky. Paríž čakajú aj demonštrácie klimatických aktivistov, ktorí vyzývajú na viac úsilia zo strany vlády a spoločností s cieľom znížiť emisie, zachrániť horiaci Amazonský prales či topiacu sa Arktídu.


Južná Kórea pridá na sankčný zoznam firmy aj jednotlivcov z KĽDR

Oznámenie prichádza dva týždne po tom, ako Pchjongjang odpálil ďalšiu balistickú raketu, čím obnovil svoje provokácie po 75-dňovej prestávke.

SOUL. Južná Kórea pridá na svoj sankčný zoznam 20 severokórejských organizácií a 12 jednotlivcov v rámci pokračujúcich snáh o prerušenie medzinárodného financovania jadrového a raketového programu Pchjongjangu. Informovala o tom v nedeľu juhokórejská agentúra Jonhap s odvolaním sa na vysokopostaveného predstaviteľa rezortu diplomacie. Nové sankcie, ktoré vstúpia do platnosti v pondelok, prichádzajú v čase, keď medzinárodné spoločenstvo vyvíja čoraz väčší tlak na izolovaný režim, ktorý ohrozuje svet zbraňami hromadného ničenia. Očakáva sa, že aktualizované sankcie zablokujú prílev ilegálnych financií do Severnej Kórey a zvýšia riziko obchodovania s takýmito organizáciami a jednotlivcami, uviedol predstaviteľ ministerstva zahraničných vecí. Oznámenie o sankciách prichádza približne dva týždne po tom, ako Pchjongjang odpálil medzikontinentálnu balistickú raketu, čím obnovil svoje raketové provokácie po 75-dňovej prestávke. Severná Kórea medzitým v nedeľu kritizovala USA za možné využitie námornej blokády a varovala, že takýto krok by považovala za "vyhlásenie vojny". Americký minister zahraničných vecí Rex Tillerson nedávno spomenul právo zakázať prepravu tovaru po mori do a zo Severnej Kórey po jej teste medzikontinentálnej rakety zrejme schopnej zasiahnuť akékoľvek miesto na americkej pevnine, pripomína agentúra Jonhap.


OBJEKTÍVNa Islande nakreslili 3D priechod pre chodcov, má zvýšiť bezpečnosť

V islandskom mestečku sa pri zebre inšpirovali v Indii.

V malom islandskom rybárskom meste Ísafjörður sa rozhodli riešiť bezpečnosť premávky optickou ilúziou. Minulý mesiac na jednej z ulíc namaľovali 3D priechod pre chodcov. Autá prinúti spomaliť a chodcom dodá pocit, že chodia vo vzduchu. Miestny komisár pre životné prostredie, Ralf Trylla, prišiel s nápadom po tom, čo videl podobný projekt v hlavnom meste Indie Naí Dillí (video nájdete na konci článku). "Trojrozmernú" zebru nakreslili pracovníci z firmy Vegmálun GÍH, ktorí sa venujú maľbe cestných značiek.


Pri požiari domu v Norimbergu zomreli žena a štyri deti

BERLÍN. Požiar domu v nemeckom Norimbergu si vyžiadal päť mŕtvych, vrátane štyroch detí. Hasiči pre tamojšiu tlačovú agentúru DPA uviedli, že v sobotu o 3:00 prijali hlásenie o požiari. Po príchode na miesto zistili, že prízemie rodinného domu je celé v plameňoch. Z budovy sa podarilo ujsť štyrom dospelým osobám, ktoré následne hospitalizovali. Ich životy však nie sú v ohrození. Na poschodí uviazli a zomreli 34-ročná žena, bábätko a deti vo veku 4, 5 a 7 rokov. Viacerí susedia uviedli, že v dome bývala deväťčlenná rodina, pričom obeťami sa stali matka a jej deti. Úrady to zatiaľ nepotvrdili, dopĺňa DPA. Príčinu vzniku požiaru v súčasnosti vyšetrujú.


Cez víkend opäť odchytávali a kastrovali mačky

Vrámci doterajších odchytov išlo o druhý najvyšší počet vykastrovaných mačiek.

BRATISLAVA. V hlavnom meste počas víkendu odchytili, sterilizovali a ošetrili desiatky mačiek. V rámci kastračnej akcie sa podarilo vysterilizovať 249 mačiek, od minulého roka je to celkovo takmer 900. S kastračnými akciami začali dobrovoľníci vlani v marci. Organizátori boli s akciou veľmi spokojní, v rámci doterajších odchytov išlo o druhý najvyšší počet vykastrovaných mačiek. Pouličné mačky odchytávali v rôznych lokalitách Bratislavy. Používali sa na to špeciálne klietky, ktoré mačke neublížia, priblížila jedna z organizátoriek Lenka Učníková. Zvieratá boli po zákroku vypustené v pôvodnej lokalite. V Bratislave žijú tisíce pouličných mačiek, pričom mačka môže mať až trikrát za rok priemerne päť mačiatok. "Pouličné mačky často nie sú obľúbené medzi ľuďmi, ale sú veľmi užitočné, pretože fungujú ako najúčinnejšia deratizácia. Mačka uloví denne aj 20 myší a dospelá mačka nemá problém ani s potkanmi. Preto by sme mačky nemali z mesta a ulíc vyháňať, ale regulovať ich počet humánnym spôsobom, a tým je práve kastrácia," vysvetlila Učníková. Veterinárnu časť opäť zabezpečila ambulancia Veterinka. Každá mačička bola zaevidovaná, ošetrená proti parazitom a sterilizovaná/kastrovaná. Kastrované mačky sa označili zástrihom do uška, aby bolo na prvý pohľad jasné, že sú kastrované a pod veterinárnou kontrolou. Akcie sú iniciatívou skupiny dobrovoľníkov. Najprv ich hradili zo zbierky a vlastných zdrojov, neskôr sa im podarilo získať financie od mesta v rámci občianskeho rozpočtu. Záujemcovia sa môžu stále zapojiť do zbierky na úhradu veterinárnych nákladov a pokračovanie kastrácií. Pomôcť možno finančným príspevkom na transparentný účet SAOZ 5051195197/0900 IBAN: SK0409 0000 0000 5051195197, BIC: GIBASKBX. Do poznámky treba uviesť: "Pomoc poulicnym macickam BA".


Lajčák sa cíti pozitívne, vo voľbe šéfa OSN to vraj máme dobre našliapnuté

Slovenského kandidáta v New Yorku ocenil i rakúsky minister zahraničných vecí Sebastian Kurz.

NEW YORK. "Uvedomujem si, že proces voľby generálneho tajomníka OSN je takpovediac v cieľovej rovinke, že naozaj sme niekoľko dní od finálneho rozhodnutia. Cítim sa pozitívne, máme to dobre našliapnuté a teraz je dôležité, aby sa to do konca nepokazilo," povedal na margo svojej kandidatúry minister zahraničných vecí SR Miroslav Lajčák. "V pondelok som mal trinásť stretnutí, v nedeľu asi dve a v tomto tempe pokračujem aj ďalej každý deň, a to hovorím o tých formálnych stretnutiach," spresnil minister. Slovenského kandidáta v New Yorku ocenil i rakúsky minister zahraničných vecí Sebastian Kurz: "Miroslav Lajčák nie je iba minister zahraničných vecí susednej krajiny, je taktiež mojím priateľom, jeden z najskúsenejších ministrov zahraničných vecí. Som si istý, že je v súčasnosti jedným z najlepšie kvalifikovaných osôb, ktoré by mohli obsadiť post generálneho tajomníka OSN," povedal Kurz pre slovenské médiá. Ďalšie hlasovanie o ministrovi a ďalších kandidátoch na post generálneho tajomníka OSN sa očakáva 26. septembra.


Parlamentný výbor sa bude v stredu opäť zaoberať prezidentom Kiskom

Kiska by mal výboru vysvetliť financovanie svojej predvolebnej kampane.

BRATISLAVA. Parlamentný výbor pre nezlučiteľnosť funkcií by sa mal v stredu 18. októbra zaoberať prípadom prezidenta Andreja Kisku. Výboru by mal vysvetliť financovanie svojej predvolebnej kampane, aj to, prečo neuviedol pohľadávku medzi ním a spoločnosťou Kiska Travel Agency (KTAG) v majetkovom priznaní. Rozhodli o tom členovia výboru na mimoriadnom zasadnutí koncom septembra, o ktoré žiadali koaliční poslanci, keď odobrili konanie voči Kiskovi, od ktorého chcú počuť vysvetlenie. "Od prezidenta žiadame odpoveď na otázku, či existuje pohľadávka medzi ním a spoločnosťou. Ak áno, pýtame sa na detaily tejto pohľadávky,“ povedal po mimoriadnom zasadnutí výboru jeho predseda Martin Poliačik (SaS). Dodal, že Kiska by ústavný zákon o konflikte záujmov porušil za predpokladu, že pohľadávka existovala v čase, keď bol verejným funkcionárom a nebola uvedená v majetkovom priznaní. „Keď sa stanete verejným funkcionárom a nejaká firma vám dlhuje dva milióny, tak je dobré, aby to verejnosť vedela. Ak by takéto niečo existovalo a nebolo uvedené v majetkovom priznaní, tak je to porušenie ústavného zákona,“ dodal Poliačik. Výbor podľa prijatého uznesenia požaduje od Kisku aj poskytnutie účtovných a daňových dokladov KTAG, s.r.o. za roky 2013 a 2014, faktúry vystavené KTAG voči Andrejovi Kiskovi, bankové doklady, zmluvy o pôžičke. Podnet proti Kiskovi podala neparlamentná strana Nový parlament, ktorej predsedom je neúspešný prezidentský kandidát z posledných volieb Jozef Behýl. Ako povedal v septembri pre agentúru SITA, podnet strana podala na Andreja Kisku ako prezidenta Slovenskej republiky pre dôvodné podozrenie z porušenia ústavného zákona o ochrane verejného záujmu pri výkone funkcií verejných funkcionárov. „Podľa medializovaných informácií spoločnosť KTAG, s.r.o, vynaložila za r. 2013 a 2014 značnú časť finančných prostriedkov patriacich tejto spoločnosti na financovanie prezidentskej kampane Andreja Kisku. Podľa zverejnených informácií si spoločnosť KTAG, s.r.o. takýmto spôsobom neoprávnene znížila daňový základ o viac ako 136-tisíc eur," hovorí Behýl. "Preto existuje dôvodné podozrenie, že počas funkčného obdobia verejného funkcionára Andreja Kisku tieto pohľadávky boli spoločnosťou odpustené alebo inak zanikli, čo možno považovať za prijatie daru alebo inej nenáležitej výhody v prospech verejného funkcionára," upozornil Behýl. Tvrdí, že tieto výdavky sú v priamej súvislosti s výkonom verejnej funkcie, keďže boli vynaložené na jeho prezidentskú kampaň. Žiada,aby výbor o objasnenie spôsobu financovania prezidentskej kampane Kisku a možného porušenia ústavného zákona. Podľa poslanca NR SR Ondreja Dostála (SaS) je konanie výboru politicky absurdné a vecne nezmyselné. Podľa neho je absurdné, aby sa výbor zaoberal konaním Kisku z obdobia, keď ešte nebol verejným funkcionárom. Podpredseda výboru pre nezlučiteľnosť funkcií za Smer Juraj Blanár si myslí, že ak existovala pohľadávka medzi KTAG, s.r.o. a Kiskom, mal ju uviesť v majetkovom priznaní. „Ak ju neuviedol, už sa to jeho pôsobenia vo verejnej funkcii týka. Je v záujme nás všetkých, aby takéto podozrenia boli čím skôr vysvetlené a je to najmä v záujme prezidenta, lebo to na neho nevrhá dobré svetlo,“ uviedol Blanár s tým, že ak má Kiska všetky potrebné doklady a predloží, čo výbor žiada, konanie výboru sa môže veľmi rýchlo skončiť. Podľa poradcu prezidenta pre komunikáciu Romana Krpelana je verejne známe, že prezident je už dlhé roky spolumajiteľom spoločnosti KTAG, s.r.o., do ktorej vložil peniaze už v roku 2005. "Prezident každý rok zverejňuje majetkové priznanie v súlade so zákonom a rovnako aj všetky príjmy. Tak, ako už bolo opakovane zverejnené, prezident Andrej Kiska mal príjmy z verejnej funkcie za rok 2016 vo výške 97 151 eur, paušálne náhrady boli 15 933 eur, ostatné príjmy mal vo výške 257 048 eur," reagoval Krpelan po mimoriadnom výbore s tým, že príjmy pochádzajú z podielov vo firmách, akcií v investičnom fonde a zo zmlúv o pôžičkách tretím stranám.Spoločnosť, ktorej spolumajiteľom je prezident Kiska, vyšetrovala finančná správa aj polícia. Daňová kontrola ukázala, že KTAG na dani z príjmov zaplatila o 27-tisíc eur menej než mala, spoločnosť po vyšetrovaní chybu priznala, oľutovala, a daň doplatila, čím trestnosť tohto činu zanikla.


Ozbrojenci uniesli v Nigérii dvoch popredných zamestnancov spoločnosti Shell

Zamestnanci sa v čase útoku vracali z obchodnej cesty.

BRATISLAVA. Ozbrojenci uniesli na juhu Nigérie dvoch popredných zamestnancov ropnej spoločnosti Shell a zabili ich policajný sprievod. Incident sa stal vo štvrtok na ceste v štáte Rivers, keď sa vracali z obchodnej cesty. Informuje o tom spravodajský portál BBC s odvolaním sa na políciu. Správu potvrdil aj hovorca Shell Petroleum Development Company of Nigeria Limited.Zamestnanci sa vracali z obchodnej cesty v štáte Bayelsa. Ozbrojenci ich prepadli pri meste Rumuji. Ochrankárov, z ktorých jeden šoféroval vozidlo, zastrelili a zamestnancov zadržali. Mená ani národnosti unesených úrady nezverejnili. Policajný hovorca uviedol, že sa usilujú o ich záchranu.Únosy za výkupné sú v Nigérii pomerne bežné a často sú zamerané na cudzincov alebo prominentných Nigérijčanov.


Trump si nemyslí, že ho ruský prezident Putin testuje

Americký prezident poprel, že by jeho volební poradcovia boli v kontakte s Rusmi.

WASHINGTON. Americký prezident Donald Trump si nemyslí, že si ho jeho ruský náprotivok Vladimir Putin testuje. Trump tiež na štvrtkovej tlačovej konferencii vyhlásil, že prípadné dobré vzťahy medzi Washingtonom a Moskvou považuje za dobré vzťahy. "Vychádzať s Putinom by bola dobrá vec," poznamenal Trump. Dodal, že Amerika i Rusko sú jadrové mocnosti, takže dobré vzťahy by boli na mieste. Na otázku, či sa chystá odpovedať na ruské provokácie, Trump povedal, že o tom nebude diskutovať. Vyhlásil tiež, že je chybou si myslieť, že by neúspešná demokratická prezidentská kandidátka Hillary Clintonová bola voči Moskve tvrdšia ako on. Americký prezident na tlačovej konferencii tiež dôrazne poprel, že by jeho volební poradcovia boli v kontakte s Rusmi alebo že by on sám bol v nejakom spojení s Ruskom. Taktiež odmietol špekulácie, že by svojho bývalého bezpečnostného poradcu Michaela Flynna požiadal, aby ešte pred Trumpovou prezidentskou inauguráciou rokoval s ruským veľvyslanectvom o amerických sankciách proti Rusku. Práve kvôli nejasným kontaktom s ruským zastupiteľským úradom počas kampane pred americkými prezidentskými voľbami a počas preberania moci Trumpom odstúpil Flynn z funkcie. Trump k Flynnovmuu odchodu povedal, že svojho poradcu o rezignáciu požiadal, pretože sa mu nepáčil spôsob, ako o telefonátoch s ruskou ambasádou informoval viceprezidenta Mika Pencea. "Problém je, že viceprezidenta riadne neinformoval a potom hovoril, že si nepamätá," dodal Trump. Flynn najskôr tvrdil, že s ruským veľvyslancom Sergejom Kisljakom o sankciách nehovoril, a to isté povedal aj Penceovi. Neskôr však uviedol, že o sankciách s veľvyslancom mohol hovoriť, hoci si na to teraz nespomína. Trump v Bielom dome uviedol, že jeho administratíva na budúci týždeň vydá nový prezidentský dekrét, týkajúci sa prisťahovalcov, ktorý bude komplexne chrániť Spojené štáty. Aký účinok bude nový dekrét mať, Trump neuviedol. Trumpov pôvodný protiimigračný dekrét, ktorý dočasne zakazoval vstup do USA občanom zo siedmich prevažne moslimských krajín, vyvolal hromadné protesty a jeho platnosť pozastavil federálny odvolací súd. Bezprostredne po zverejnení rozhodnutia súdu Trump na Twitteri napísal "Stretneme sa na súde" a povedal, že jeho administratíva sa proti rozhodnutiu súdu okamžite odvolá a buď prepracuje pôvodný dekrét, alebo napíše nový. Od pozastavenia platnosti dekrétu však prešiel takmer týždeň a Biely dom podľa agentúry AP v tejto veci zatiaľ nekonal.


Zomrel laureát Nobelovej ceny za chémiu George A. Olah

Olah sa hlásil k maďarskému pôvodu a bol čestným členom Maďarskej akadémie vied.

LOS ANGELES, BUDAPEŠŤ. Americký vedec maďarského pôvodu George Andrew Olah, ktorý získal v roku 1994 Nobelovu cenu za chémiu za objav kyseliny miliardukrát silnejšej ako kyselina sírová, zomrel v stredu v Beverly Hills vo veku nedožitých 90 rokov. Informovala o tom vo štvrtok v Budapešti Maďarská akadémia vied. Rodák z Budapešti emigroval po krvavom potlačení maďarskej revolúcie najskôr do Kanady a následne do USA, kde získal aj občianstvo a presadil sa vo vedeckej oblasti. K zásadnému objavu supersilnej "zázračnej kyseliny" na Juhokalifornskej univerzite v Los Angeles dospel, keď sa pokúšal pripraviť látku schopnú produkovať elektricky nabité organické molekuly, známe ako "karbokatióny". Zosnulý sa hlásil k maďarskému pôvodu a aj po ocenení navštívil rodnú krajinu, kde bol čestným členom Maďarskej akadémie vied (od roku 1990), ako aj čestným občanom rodnej Budapešti (od roku 2006). Olah, ktorý bol autorom okolo 1100 vedeckých prác a ktorý v zámorí pôsobil aj ako pedagóg, stál v Maďarsku pri zrode tamojšieho priemyslu umelých hmôt, aby v neskoršej fáze života výrazne prispel aj k výrobe ekologicky menej škodlivých pohonných hmôt.


Z väznice Talibanu v Afganistane oslobodili 32 ľudí

Armádna operácia prebehla v noci na dnes v dedine Čáh Mírzá v okrese Nád Alí v provincii Helmand.

KÁBUL. Tridsaťdva civilistov a policajtov oslobodili afganské bezpečnostné sily pri zásahu vo väznici prevádzkovanej radikálnym hnutím Taliban na juhu krajiny. Oznámili to dnes vládni predstavitelia. Afganské ministerstvo obrany v oznámení uviedlo, že armádna operácia prebehla v noci na dnes v dedine Čáh Mírzá v okrese Nád Alí v provincii Helmand. Armádny hovorca v Helmande povedal, že vojaci oslobodili 28 civilistov a štyroch miestnych príslušníkov polície. Poprel súčasne správy médií, že všetci väzni boli členmi bezpečnostných síl. Hovorca Talibanu Zabiulláh Mudžáhid vo vyhlásení naopak tvrdí, že afganské bezpečnostné sily vtrhli do centra Talibanu pre drogovo závislých a odviedli z neho 39 osôb, ktoré tam údajne priviedli ich rodinní príslušníci na liečbu. Počas minulého roka afganské sily zasahovali proti väzeniam Talibanu vo viacerých ďalších okresoch provincie Helmand, kde oslobodili viac než 100 zadržiavaných.


Majster sveta: Hráči sa majú učiť anglicky? Nech sa Ramsay učí slovensky

Bojí sa, že Slovákov predstihnú i Maďari.

BRATISLAVA. Čo na srdci, to na jazyku. Legendárny hokejový obranca Milan Kužela je známy tým, že servítku si pred ústa nikdy nedáva. Tak tomu bolo aj v televíznom štúdiu TABLET.TV, kde debatoval o aktuálnych hokejových témach, zaspomínal si na titul majstra sveta v roku 1972, ktorý získal s československou reprezentáciou v Prahe. V krátkosti sa vrátil aj do hráčskych časov v Slovane Bratislava, v ktorého drese strávil takmer celú klubovú kariéru. Tohtoročný svetový šampionát v ľadovom hokeji, ktorý sa v dňoch 10. - 26. mája uskutoční na Slovensku, už pomaly klope na dvere. Slovenský tím kanadského trénera Craiga Ramsayho dostáva postupne svoju tvár, v záverečnom bloku prípravy odohral už päť zápasov. Ďalšie štyri má ešte pred sebou. "Pozorne sledujem výkony i výsledky našich chlapcov v prípravných zápasoch, no zatiaľ to nie je z ich strany nič moc. Ako sa však hovorí, všetko zlé je na niečo dobré, a preto dúfam, že sa to postupom času otočí," začal Milan Kužela. "Veľa sa spomínajú hráči z NHL, no nemôžeme si zasa myslieť, že tí nás spasia. Ja osobne si myslím, že náš káder mal byť už pred dvojzápasom s Rakúskom na takých 70 percent stabilizovaný, aby si chlapci na seba zvykli. Ak totiž do každého duelu nastupujú v inom zložení, ťažko sa zohrajú," pokračoval. Nie je to tak dávno, čo slovenským hokejistom Rakúšania, Francúzi či Nemci nerobili problémy, no pravda je taká, že dnes sa s nimi zápas čo zápas trápia. Čím to je, že tieto tímy sa neustále zlepšujú, kým my prešľapujeme na mieste? "Nemyslím si, že prešľapujeme, my práveže neustále padáme nižšie. Svedčí o tom napríklad aj fakt, že do najvyššej súťaže sme pred sezónou pribrali dva maďarské kluby a už tie naše kluby začínajú zdolávať," tvrdí Kužela. "Definoval by som to asi tak, že my pomáhame druhým a hokejová špička, kam sme ešte donedávna patrili, nám uteká. Pokojne sa môže dokonca stať aj to, že o takých päť či osem rokov sa maďarskej reprezentácii budeme pozerať na chrbát," zamyslela sa legenda. V auguste 2017 zasadol na trénerskú stoličku slovenskej hokejovej reprezentácie kanadský kouč Craig Ramsay, pod ktorého vedením obsadili Slováci na vlaňajšom svetovom šampionáte v Dánsku deviate miesto. Pozdáva sa o pár dní 73-ročnému bývalému vynikajúcemu obrancovi angažovanie kouča zo zámoria? "Ak mám byť úprimný, nevidím v tom žiadny pokrok. Myslím si, že na Slovensku máme mnoho výborných trénerov, ktorí by si zaslúžili podobnú príležitosť," myslí si Kužela. "Navyše si neviem ani predstaviť, ako to funguje v kabíne. Každý hráč, ktorý dostane teraz pozvánku do reprezentácie, sa musí naučiť anglicky? Veď nech sa Ramsay učí slovensky. Ďalšia vec je, prečo by sme mali hrať kanadským systémom? Veď sme Slováci a svoj fungujúci systém sme mali vždy," pokračoval. Kužela sa počas svojej bohatej hráčskej kariéry predstavil na štyroch MS, pričom z každých si doniesol domov medailu. V roku 1972 to bolo zlato, o rok neskôr bronz a v rokoch 1974 a 1979 s Československom vybojoval striebro. Ako si spomína na zlatý šampionát v Prahe? "Ruskí hokejisti v tom čase ťahali sériu deviatich titulov majstra sveta v sérii, a tak sme mali o to väčšiu motiváciu ich zdolať. Nepopieram, že v hlavách sme mali aj rok 1968. Vtedy sa hralo na šampionáte dvojkolovo s každým súperom, pričom v prvom zápase sme s nimi remizovali 3:3 a druhý sme už vyhrali 3:2," spomína. "Samozrejme, že oslavy boli potom náročné. A čo sme dostali za titul majstra sveta? Tridsaťtisíc korún, a len pre zaujímavosť poviem, že keď sa stalo Československo majstrom sveta v roku 1985, už dostali chlapci desaťnásobok toho, čo my. Ale nešlo o tie peniaze, prvoradé bolo, aby sme urobili národu radosť a sami sebe sme dokázali, že niečo naozaj vieme," vrátil sa myšlienkami takmer polstoročie dozadu Milan Kužela. Rodák z Bratislavy strávil takmer celú kariéru na klubovej úrovni v Slovane Bratislava, pričom v jeho drese odohral úctyhodných 25 sezón, z toho 16 v najvyššej československej súťaži. Je spokojný s tým, čo v hokeji dosiahol? "Za tých podmienok, aké som mal, áno. Z malého drobného chlapca som to dotiahol až do národného mužstva, videl som kus sveta, ako kapitán som sa stal majstrom Československa i majstrom sveta. Samozrejme, veľká vďaka patrí mojim spoluhráčom, pretože v hokeji, ktorý je kolektívny šport, by som sám nič nedokázal," uzavrel Kužela.


Vlhová si vyskúšala zjazd, v tréningu skončila v najlepšej tridsiatke

Zjazd žien - druhý tréning: AARE. Švajčiarka Jasmine Fluryová dosiahla najlepší čas v druhom meranom tréningu zjazdu žien na majstrovstvách sveta v alpských lyžiarskych disciplínach vo švédskom Aare. Slovenka Petra Vlhová sa zaradila na 27. miesto s odstupom 2,28 sekundy. Americká legenda Lindsey Vonnová po páde v utorňajšom super-G stredajší tréning zjazdu neabsolvovala. Druhý meraný tréning pred nedeľňajšími pretekmi absolvovalo 44 zjazdárok na skrátenej trati z dôvodu obhliadky pred začiatkom super-G mužov. Vlhová bude na MS štartovať v slalome, obrovskom slalome a alpskej kombinácii (1. kolo zjazd, 2. kolo slalom - pozn.). Práve kvôli nej absolvovala stredajší tréning zjazdu.


Našich zbraní sa nikto ani nedotkne, uviedlo hnutie Hamas

O odovzdanie zbraní žiada Hamas konkurenčné hnutie Fatah a ako podmienku budúcich rokovaní ho spomína aj Izrael.

GAZA. Vysokopostavený predstaviteľ palestínskeho militantného hnutia Hamas v pondelok jednoznačne odmietol požiadavku, aby sa hnutie vzdalo svojich zbraní. Žiada ho o to konkurenčné palestínske hnutie Fatah, s ktorým sa Hamas nedávno dohodol na zmierení a vypísaní nových parlamentných volieb. Ako podmienku budúcich rokovaní s Palestínčanmi si vzdanie sa zbraní zo strany Hamasu stanovil aj Izrael. "Našich zbraní sa nikto ani len nedotkne. O tom vôbec nebudeme diskutovať," vyhlásil v pondelok predstaviteľ Hamasu Chálil al-Hajjá. Fatah ani Izrael pritom nežiadajú Hamas o vzdanie sa zbraní len tak zo zábavy - židovský štát aj hnutie palestínskeho prezidenta Mamúda Abbása majú so zbraňami Hamasu pomerne čerstvé skúsenosti. V roku 2006 obrátili bojovníci Hamasu svoje zbrane proti príslušníkom Abbásovho Fatahu a vyhnali ich z Pásma Gazy. Medzi Izraelom a Hamasom boli zas počas vlády tohto hnutia v Pásme Gazy v rokoch 2008, 2012 a 2014 tri vojny.


Nestlé bude predávať kávu od Starbucks, uzatvoria alianciu

Nestlé bude môcť predávať produkty Starbucks po celom svete.

VEVEY, SEATLLE. Švajčiarsky potravinársky koncern Nestlé uzavrie s americkou sieťou kaviarní Starbucks alianciu týkajúcu sa predaja kávy. Nestlé zaplatí Starbucks 7,15 miliardy USD (5,97 miliardy eur), za čo bude môcť predávať produkty firmy, ako nepomletú alebo pomletú kávu, po celom svete mimo kaviarní Starbucks, napríklad v supermarketoch. Švajčiarsky koncern okrem globálnych práv na predaj od Starbucks prevezme aj okolo 500 zamestnancov. Transakcia by od roku 2019 mala mať pozitívny vplyv na tržby a zisk Nestlé. Tržby divízie predaja Starbucks predstavujú 2 miliardy USD ročne. "Je to dôležitý krok pre náš kávový biznis. Je to najväčšia z rýchlo rastúcich produktových kategórií Nestlé," uviedol predseda predstavenstva koncernu Mark Schneider. Nestlé si od obchodu sľubuje posilnenie svojho postavenia v Severnej Amerike. Obe firmy chcú okrem toho spolupracovať pri vývoji nových produktov a ich uvedení na trh. Spoločnosť Starbucks uviedla, že príjmy z predaja použije na urýchlenie nákupu vlastných akcií. Transakcia by najneskôr do roku 2021 mala mať pozitívy vplyv na zisk na akciu. (1 EUR = 1,1969 USD)


Policajtka z Dallasu omylom zastrelila suseda. Hrozí jej doživotie

Pomýlila si byt a suseda považovala za zlodeja.

BRATISLAVA. Bývalej policajtke z amerického Dallasu, ktorá v septembri omylom zastrelila svojho suseda, hrozí trest doživotného väzenia. Informuje o tom BBC. V utorok, v siedmy deň procesu s ňou, dallaský súd rozhodol o tom, že je vinná z vraždy. Amber Guygerová si v septembri po návrate z práce pomýlila byt, namiesto svojho vošla do susedovho, a keďže si myslela, že muž, ktorého vidí, je zlodej, zastrelila ho. Jej obhajoba na súde argumentovala, že bola v ten deň vystresovaná, pretože jej kolega-policajt posielal celý deň neželané správy so sexuálnou tematikou, plus mala za sebou náročnú štrnásťhodinovú službu, po ktorej sa dopustila "série strašných omylov".Guygerová na súde vypovedala, že 6. septembra v noci si pomýlila poschodia a vošla do cudzieho bytu, o ktorom si však myslela, že je jej. Dvere na byte boli podľa nej pootvorené, a keď do nich zatlačila, vnútri uvidela siluetu muža. "Bola som vydesená na smrť," povedala bývalá policajtka sudcom. Guygerová podľa vlastných slov muža vyzvala, aby jej ukázal, čo má v rukách, a vytiahla zbraň. Dvadsaťšesťročný Botham Jean však začal kričať "Hej! Hej!" a rýchlo sa k nej približovať, v čom Guygerová vystrelila. Následne sama zavolala záchranku a tá muža previezla do nemocnice, kde zakrátko zomrel.


SaS chce zlepšiť riadenie niektorých škôl, navrhuje odbremeniť riaditeľov od výučby

Vykonávať vyučovaciu činnosť by nemuseli riaditelia základných a stredných škôl.

BRATISLAVA. Riaditelia základných a stredných škôl by nemali byť povinní vykonávať priamu vyučovaciu činnosť. Preto poslanci NR z SaS Branislav Gröhling, Eugen Jurzyca a Martin Poliačik predkladajú na marcovú schôdzu parlamentu návrh novely zákona o pedagogických zamestnancoch a odborných zamestnancoch. „Novela má za cieľ dosiahnuť stav, aby riaditelia základných a stredných škôl neboli povinní vykonávať priamu vyučovaciu činnosť v prípade, ak s tým zriaďovateľ súhlasí,“ píšu v návrhu Poliačik, Jurzyca a Gröhling s tým, že tým sa umožní zriaďovateľovi vytvoriť riaditeľom podmienky na to, aby sa mohli (najmä na väčších školách) plne venovať riadeniu chodu školy a neboli zaťažovaní pedagogickou prácou. Uvedené nastavenie podľa liberálov odbremeňuje iba riaditeľov základných a stredných škôl, iných typov škôl a školských zariadení sa uvedená exempcia týkať nebude. „Uvedený model umožní zriaďovateľovi zefektívniť prácu riaditeľov (a potenciálne by umožnil jednému riaditeľovi riadiť viacero škôl) alebo prejsť na model, keď riaditeľ nemusí byť osoba s pedagogickým vzdelaním len z radov učiteľov, ale osoba s iným vzdelaním vhodným pre riadenie výchovno-vzdelávacieho procesu,“ dodávajú.V minulosti podľa predkladateľov zabezpečovali riaditeľom všetok ekonomický a právny servis školské správy a riaditeľ bol viac-menej iba styčnou osobou medzi školou a inými subjektmi, na mieste manažoval denný chod školy a operatívne riešil konfliktné situácie, na čo pedagogické vzdelanie postačovalo. V súčasnosti sú však na riaditeľov kladené omnoho vyššie nároky než v minulosti, a preto chcú predkladatelia zmeniť zákonné nastavenie tak, aby zriaďovatelia mali v tomto smere voľné ruky. Trojica predkladá aj ďalšiu novelu zákona o výchove a vzdelávaní (školský zákon), v ktorej chcú zakotviť ministerstvu školstva povinnosť každoročne predkladať Národnej rade Slovenskej republiky výročnú správu o monitorovaní a hodnotení kvality vzdelávania.Ako uvádza v dôvodovej správe trojica predkladateľov, súčasťou novely by mali byť percentuálne podiely tematických okruhov otázok kladených žiakom v testoch v rámci Testovania 5, Testovania 9 a externej časti Maturity, vďaka čomu by sa získali napríklad "informácie, aký je pomer otázok medzi klasickými otázkami encyklopedického, resp. kontextuálneho charakteru a otázkami smerujúcimi k schopnosti žiaka zvládať životné situácie, k schopnosti kritického myslenia". „Viaceré medzinárodné porovnávania poukazujú na dramatický pokles kvality vzdelávania na Slovensku a malo by byť povinnosťou poslancov začať venovať pozornosť aj týmto témam a vypočuť si správu o monitorovaní a hodnotení kvality vzdelávania, ktorej obsahom bude aj štruktúra otázok v testoch,“ dodávajú predkladatelia s tým, že uvedené správy tak môžu výrazne prispieť ku kvalifikovanej diskusii na pôde NR k úrovni nášho školstva.


Juraj Benetin: Premiéra už vládnuť nebaví. Po tejto vražde ho to ani nemôže

Spevák kapely Korben Dallas bude na pochode za Jána Kuciaka a Martinu Kušnírovú spievať slovenskú hymnu.

Festival Pohoda spolu s Matiou Lenickou v nedeľu pripravuje na bratislavskom Hlavnom námestí Koncert pre Jána a Martinu. Jedným z vystupujúcich bude aj kapela Korben Dallas. Jej spevák JURAJ BENETIN sa na pochode za vyriešenie vraždy novinára zúčastní už v piatok.  V nedeľu vystúpite na Koncerte pre Jána a Martinu, aké pesničky zahráte? „To je dobrá otázka. Musíme sa ešte s chalanmi dohodnúť. Je to však typ akcie, pri ktorej sa dohodneme až úplne na koniec. Zrejme skutočne až predtým, než vyjdeme na pódium, rozhodneme sa podľa toho, aká bude na mieste atmosféra, či si bude žiadať niečo intímne, alebo energické, akékoľvek.“ Ako si spomínate na okamih, keď ste sa dozvedeli správu o vražde novinára? „Cítil som, samozrejme, zhrozenie. To bol úplne prvý pocit. Keď sa takáto tragédia stane, je prirodzené, že ste šokovaný. Človek to nedokáže pochopiť, omotať si okolo toho hlavu. Druhá vec, ktorá mi napadla, bol strach o blízkych priateľov, ktorí sú novinári a venujú sa podobne závažným témam.“ Myslíte si, že novinári na Slovensku budú mať odteraz strach? „Myslím si, že sa to zmení. Pocit ohrozenia tu už zrejme zostane, preto je dôležité, aby sa objasnilo, ako sa vlastne vraždy stali, či boli vyústením nejakého celospoločenského symptómu, alebo niečím iným. Myslím si, že táto tragédia bude mať význam aj následky celospoločenské. Bude to Slovensko traumatizovať, rovnako ako iné témy, s ktorými sme sa dlhé roky nedokázali vyrovnať.“ Chystáte sa aj v piatok zúčastniť na pochodoch na námestiach? „Áno, zhodou okolností ma práve požiadal organizátor pochodu Peter Nagy, aby som večer rozospieval dav slovenskou hymnou. Považujem to za obrovskú česť a zdá sa mi, že hymna sa textom aj melódiou hodí na túto príležitosť. Je o našej spoločnosti a o tom, ako je nutné, aby sme sa s ťažkými udalosťami vyrovnali. Riešenie však musí teraz nájsť štát a inštitúcie, tie musia konať. Verím v silu spoločnosti, ale na jej kvalite treba pracovať, nie je to samozrejmé.“ Kedy hymnu zaspievate? „Až úplne na koniec, dúfam, že sa ku mne ľudia pridajú.“ Je podľa vás dôležité, aby sa umelci v tejto chvíli vyjadrili, aby pri podobných udalostiach boli na čele spoločnosti? Myslím si, že táto tragédia bude mať význam aj následky celospoločenské. Bude to Slovensko traumatizovať, rovnako ako iné témy, s ktorými sme sa dlhé roky nedokázali vyrovnať. „Ja k tomu nemám všeobecný postoj, nemyslím si, že je to povinnosť umelca, že to musí spraviť. Vnímam to však osobne, je to vec, ktorá sa ma dotýka. Janka som osobne nepoznal, ale registroval som ho, bol to kamarát mojich kamarátov. Mnohí moji blízki sú novinári a zdá sa, že zomrel pre svoje zamestnanie. Nemyslím si, že každý musí teraz zaujať postoj, ale ja v tom mám jasno.“ Obávate sa spoločenského vývoja po tejto tragédii? „Myslím si, že ak to nepoloží vládu, následky môžu byť prekvapivé. Je to veľmi silná vec a je prepojená na jej vrchných predstaviteľov. Neviem, čo iné by sa muselo stať, aby to niektorými politikmi pohlo. A čo iné sa musí stať, aby to pohlo premiérom, z ktorého mám už dlhšie pocit, že ho to v úrade nebaví. Po tomto ho to bude baviť ešte menej. Myslím si, že si musíme počkať, kam sa kauza posunie. Dnes to stojí najmä na koaličných partneroch Smeru, aby sa rozhodli, či s niečím takýmto chcú byť spojení. To je však už politická otázka.“


Na MS v hokeji na Slovensku získal striebornú medailu. Potom mu povedali, že má rakovinu

Hráč NHL už absolvoval úspešnú operáciu.

LAS VEGAS. Kanadský hokejový obranca Shea Theodore je bojovníkom nielen na klziskách zámorskej NHL, ale aj v osobnom živote. Počas prestávky medzi sezónami kanadsko-americkej profiligy tento 24-ročný bek klubu Vegas Golden Knights podstúpil operáciu rakoviny semenníkov. Dobrou správou je, že mladý bek by sa mal úplne vyliečiť. Nateraz je však otázne, kedy bude pripravený na návrat do súťažného kolotoča. "Už sa nemôžem dočkať chvíle, keď opäť budem robiť to, čo milujem," napísal hokejista. Do kolotoča NHL by mal isto zasiahnuť už v sezóne 2019/2020. Skutočnosť, že má rakovinu, odhalili antidopingové testy počas májových majstrovstiev sveta na Slovensku. Kanaďania na turnaji prehrali vo finále s tímom Fínska a získali strieborné medaily. Shea Theodore absolvoval na MS 2019 desať stretnutí s bilanciou 2 góly a 5 asistencií. "Po finále ma vyzvali, aby som šiel do špeciálnej miestnosti. Sedeli v nej štyria muži v oblekoch a ja som si pomyslel, že to je poriadne divné. Potom mi povedali novinku, že som neprešiel testom na zakázané látky pri odovzdanej vzorke pred štvrťfinále šampionátu," opísal Theodore situáciu. Vzorka hokejistu vykazovala vysokú hladinu hormónu hCG, ktorý majú v tele ženy počas tehotenstva. Spomenutý hormón používajú kulturisti na to, aby minimalizovali vedľajšie účinky užívania anabolických steroidov - zmenšovanie semenníkov či neplodnosť. Pre Shea Theodora tento hormón indikoval možné zdravotné problémy, ktoré následné vyšetrenia aj potvrdili - rakovina semenníkov.


Dôvera nemeckých podnikateľov klesla

MNÍCHOV. Nálada medzi nemeckými podnikateľmi sa tento mesiac zhoršila. Index podnikateľskej dôvery v najväčšej európskej ekonomike, ktorý zostavuje mníchovský inštitút Ifo, v júni klesol na 101,8 bodu z májových 102,3 bodu. Nemeckí manažéri pesimistickejšie hodnotia svoju terajšiu situáciu, očakávania do najbližších šiestich mesiacov sa však mierne zlepšili.Oslabil aj vedľajší index pre spracovateľské odvetvie, čo odráža najmä zhoršené vnímanie súčasných podmienok. Očakávania zostávajú mierne optimistické, pričom vzrástol podiel výrobcov, ktorí chcú v nasledujúcich mesiacoch zvyšovať produkciu.V odvetví služieb sa klíma zhoršila, hodnotenie súčasných podmienok však zostáva veľmi pozitívne. Výrazný pokles dôvery zasiahol obchod, kde firmy zhoršili svoj výhľad do budúcnosti prvýkrát od februára 2015. V stavebníctve klesol optimizmus pri hodnotení aktuálnej situácie, očakávania naopak zostali pozitívne.


Dodávatelia sa pre koncepciu oddlženia nemocníc obrátia na Európsku komisiu

V podnete plánujú upozorniť na konanie štátu v rozpore s ustanoveniami Smernice EÚ.

BRATISLAVA. Dodávatelia zdravotníckych pomôcok sa pre koncepciu oddlženia nemocníc obrátia na Európsku komisiu (EK). Koncepciu vo štvrtok odsúhlasil parlament. V podnete plánujú upozorniť na konanie štátu v rozpore s ustanoveniami Smernice EÚ o boji proti oneskoreným platbám. Nepáči sa im, že oddlženie je podmieňované miliónovými zľavami z dlhov, ktoré musia dodávatelia poskytnúť, ak sa budú chcieť doň zapojiť. Trvajú tiež na oddlžení všetkých pohľadávok po lehote splatnosti bez kompromisov. "Schválenou koncepciou štát okráda svojich veriteľov," píšu v stanovisku dodávatelia pomôcok a špeciálneho zdravotníckeho materiálu združení v asociácii SK+MED. Dodávatelia sa voči koncepcii plánujú brániť právnymi nástrojmi, označili ju za nezákonnú. "Niektorí z nich si už začali uplatňovať svoje vlastnícke práva v plnej miere aj súdnou cestou, vrátane úrokov z omeškania a pokút," píše SK+MED. Koncepcia oddlženia rieši podľa dodávateľov len čiastočne pohľadávky splatné ku koncu roka 2016. Upozorňujú tiež, že dlh nemocníc bol ku koncu minulého roka približne 650 miliónov eur, pričom koncepcia počíta s objemom 585 miliónov eur. "Chýbajúcich 65 miliónov musia automaticky poskytnúť dodávatelia v podobe zliav z istiny," uvádza asociácia SK+MED, ktorá s tým nesúhlasí. Dodávateľom sa nepáči i to, že segment medicínskych technológií je v reťazci splatnosti pohľadávok na "absolútnom konci a práve títo dodávatelia sú najväčšími veriteľmi a zároveň sponzormi slovenského zdravotníctva". Ministerstvo zdravotníctva (MZ) považuje koncepciu za správnu a korektnú, založenú na princípoch rovnakého prístupu a zaobchádzania pre všetkých, dobrovoľnosti a transparentnosti. "Rezort ju pripravoval v spolupráci s ministerstvom financií a konzultoval so všetkými zainteresovanými stranami, vrátane SK+MED-u," povedala hovorkyňa MZ Zuzana Eliášová. Štát chce nemocnice oddlžovať dvoma formami - takzvanou dohodou o fixnom diskonte a elektronickou aukciou, bude hľadieť na dlhy vzniknuté do konca minulého roka. T ento proces chce rozdeliť na viacero kôl. Celkovo na oddlženie pôjde najviac 585 miliónov eur, to bude dobrovoľné a nemocnice sa musia zaviazať k splneniu viacerých podmienok - napríklad plnením ozdravného plánu. Nemocnice sa v minulosti oddlžovali už viackrát. Dlh v zdravotníctve napriek tomu vlani narástol na 647,24 milióna eur.


Nemecký export medziročne oslabil až o osem percent

Oslabenie sa považuje za znak, že ekonomika krajiny sa zmenšila.

BERLÍN. Nemecký export v júni v medzimesačnom porovnaní mierne oslabil a medziročne klesol až o osem percent. Tento vývoj zosilňuje očakávania, že údaje o vývoji hrubého domáceho produktu, ktoré krajina zverejní budúci týždeň, pravdepodobne ukážu, že nemecká ekonomika sa v druhom štvrťroku mierne zmenšila. Spolkový štatistický úrad v piatok informoval, že nemecký export v júni oproti máju podľa sezónne upravených údajov klesol o 0,1 percenta. Júnové oslabenie vývozu nasleduje po prudkom poklese o 3,2 percenta v apríli a čiastočnom zotavení v máji, kedy stúpol o 1,3 percenta. Import Nemecka v júni medzimesačne vzrástol o 0,5 percenta, ale medziročne oslabil o 4,4 percenta. Medzimesačný vývoj nemeckého exportu aj importu bol v súlade s očakávaniami ekonómov. Predpokladá sa pritom, že výkon nemeckej ekonomiky za apríl až jún bol slabý po tom, ako sa v nej v prvom kvartáli obnovil rast. Nemecká priemyselná produkcia v júni výrazne klesla, a to už druhýkrát za tri mesiace. Júnová priemyselná výroba krajiny sa medzimesačne zmenšila o 1,5 percenta. Ekonóm ING Carsten Brzeski označil správu o nemeckej priemyselnej produkcii za "zničujúcu a bez svetlejšej perspektívy". Podľa neho ide o znak, že hrubý domáci produkt krajiny v druhom kvartáli pravdepodobne klesol.


Japonská vláda vyčlenila milióny dolárov na pomoc obetiam tajfúnu

Krajinu cez víkend zasiahol ničivý tajfún Hagibis.

TOKIO. Japonská vláda venuje 710 miliónov jenov (6,5 milióna dolárov) na pomoc oblastiam, ktoré cez víkend zasiahol ničivý tajfún Hagibis. Oznámil to v stredu japonský premiér Šinzó Abe. Jeden z najsilnejších a najničivejších tajfúnov za posledné desaťročia postihol strednú a severovýchodnú časť Japonska. O život prišlo najmenej 74 ľudí a 224 utrpelo zranenia. Dvanásť osôb je stále nezvestných, informovala agentúra DPA. Finančná pomoc, ktorú japonská vláda vyčlení zo svojho krízového fondu, sa okrem iného použije na zaistenie vody, potravín, lôžok a hygienických zariadení pre obyvateľov najviac postihnutých lokalít. Tajfún priniesol do Japonska rekordné množstvo zrážok, ktoré spôsobili početné záplavy a zosuvy pôdy. Z brehov sa vylialo minimálne 52 riek a na území 19 japonských prefektúr zaznamenali približne 170 zosuvov pôdy a bahna, v dôsledku ktorých bolo zablokovaných množstvo ciest. Tajfún Hagibis celkovo zasiahol 36 zo 47 japonských prefektúr. Zaplavených bolo viac ako 13-tisíc obydlí, z toho 1100 bolo vážne poškodených. V dočasných evakuačných útulkoch zostáva okolo 5000 ľudí. Do záchranných prác sa zapojilo vyše 110-tisíc policajtov, hasičov, príslušníkov pobrežnej stráže a civilnej ochrany. Bez elektriny zostalo vyše 10-tisíc domácností a bez vody ich je približne 110-tisíc, píše agentúra AFP.


Francúzski policajti zadržali muža pre plán útoku na Macrona

Macron sa spolu s Trumpom zúčastní v Paríži na oslavách výročia dobytia Bastily.

PARÍŽ. Vo Francúzsku zadržali muža, ktorého predbežne obvinili z plánovania teroristického útoku na prezidenta Emmanuela Macrona alebo menšiny. Hovorkyňa parížskej prokuratúry Agnes Thibault-Lecuivreová v pondelok povedala, že plány 23-ročného podozrivého boli nejasné a ešte neukončené a podľa všetkého konal sám. Muž zadržaný vo štvrtok na predmestí Argenteuil hovoril polícii o možnom útoku na prezidenta Macrona počas pripravovaných osláv dňa dobytia Bastily 14. júla a vyjadroval nacionalistické názory. V sobotu ho predbežne obvinili z individuálnej teroristickej činnosti. Macron sa spolu s americkým prezidentom Donaldom Trumpom zúčastní v Paríži na sprievode pri príležitosti osláv výročia dobytia Bastily. Francúzsky prezident následne odcestuje do Nice uctiť si pamiatku obetí pri príležitosti uplynutia roku od teroristického útoku, počas ktorého útočník vrazil nákladným autom do davu a zabil 86 ľudí.


Polovicu modelov Renaultu majú v roku 2022 tvoriť elektrické a hybridné autá

Spoločnosť Renault plánuje do roku 2022 vyrábať osem modelov úplne elektrických áut a dvanásť modelov hybridných vozidiel.

PARÍŽ. Polovicu modelov francúzskej automobilky Renault majú v roku 2022 tvoriť elektrické a hybridné vozidlá. Strategický plán firmy, ktorý zverejnila v piatok, zároveň ráta s tým, že jej ročné tržby sa do roku 2022 zvýšia na sumu 70 miliard eur z úrovne 51 mld. eur, na ktorej boli minulý rok. Renault to čiastočne chce dosiahnuť zdvojnásobením predaja mimo svojich tradičných európskych trhov, a to predovšetkým v Číne a Rusku.Spoločnosť Renault plánuje do roku 2022 vyrábať osem modelov úplne elektrických áut a dvanásť modelov hybridných vozidiel, pričom zároveň bude produkovať iba devätnásť dieselových alebo benzínových áut. Generálny riaditeľ spoločnosti Renault Carlos Ghosn uviedol, že firma v najbližších piatich rokoch preškolí 13 tis. ľudí v záujme prispôsobenia sa zmenám na trhoch.


Pri Blatnom stáli autá dve hodiny, diaľnicu zablokoval pokazený kamión

Komplikácia sa týkala úseku D1 smerom z Trnavy.

BRATISLAVA. Na diaľnici D1 pred Blatným smerom z Trnavy vo štvrtok okolo poludia skomplikovala dopravu prekážka v zúženom pruhu. Dôvodom zdržania bol pokazený kamión, ktorý sa neskôr podarilo odstrániť a kolóna sa začala pomaly rozpúšťať, ale kvôli ďalšiemu pokazenému autu v pravom pruhu na 35. kilometri sa vodiči zdržali takmer dve hodiny. Kolóna sa dala obísť po ceste 61 cez Hrnčiarovce nad Parnou alebo cez Trnavu po R1 smerom na Sládkovičovo. Komplikácie boli aj v Jasenove, v smere do Rudna, kde odstraňovali nehodu auta, ktoré skončilo na streche, upozornilo Stella Centrum. Úsek bol pre nákladnú dopravu momentálne neprejazdný.


Koalícia navrhuje, aby sa termíny prijímačiek na stredné školy neprekrývali

Zmena má umožniť študentom, ktorí si podali prihlášky na dve školy, ísť na obe prijímacie pohovory.

BRATISLAVA. Termíny prijímacích pohovorov na stredné školy by sa už nemuseli prekrývať. Dosiahnuť to chcú koaliční poslanci Ľubomír Petrák (Smer), Eva Smolíková (SNS) a Péter Vörös (Most-Híd) novelou zákona o výchove a vzdelávaní (školský zákon). Zmena má umožniť študentom, ktorí si podali prihlášky na dve školy, ísť na prijímacie pohovory na obe školy a nie iba na jednu. "Uchádzač má právo podať si dve prihlášky na štúdium v odboroch vzdelávania, ktoré vyžadujú overenie špeciálnych schopností, zručností alebo nadania. V praxi sa vyskytujú situácie, že dve školy organizujú prijímacie skúšky v rovnaký deň, čo znemožňuje uchádzačovi zúčastniť sa prijímacích skúšok na dve školy," vysvetľujú predkladatelia. Koaliční poslanci preto navrhujú mechanizmus prijímania uchádzačov na štúdium stredných škôl, u ktorých sa vyžaduje overenie špeciálnych schopností, zručností alebo nadania tak, aby sa termíny prijímacích skúšok určených školami navzájom neprekrývali. Mechanizmus počíta s dohodou s riaditeľmi stredných škôl a určuje časové rozpätie, kedy by sa mohli prijímacie pohovory konať. "Ak je na prijatie uchádzača potrebné overiť špeciálne schopnosti, zručnosti alebo nadanie, orgán miestnej štátnej správy v školstve určí po dohode s riaditeľmi stredných škôl v jeho územnej pôsobnosti na toto overenie termíny v čase od 25. marca do 15. apríla tak, aby sa termíny overenia na jednotlivých stredných školách nezhodovali," píšu v návrhu novely školského zákona. Poslanci tiež navrhujú, aby sa v odborných učilištiach mohla zriadiť spoločná trieda pre niekoľko učebných odborov. Podľa súčasného stavu by sa totiž v prípade poklesu počtu žiakov v triede odborného učilišťa pod stanovený počet mala trieda zrušiť.


Nemecko o rok predĺžilo misiu proti Islamskému štátu v Iraku

Nemci budú ďalší rok cvičiť irackých vojakov.

BERLÍN. Kabinet nemeckej kancelárky Angely Merkelovej schválil v stredu predĺženie vojenskej účasti Nemecka v medzinárodnej koalícii proti teroristickej organizácii Islamský štát (IS) v Iraku o rok. Merkelovej hovorkyňa Ulrike Demmerová podľa tlačovej agentúry AP uviedla, že kabinet predĺžil výcvik miestnych irackých síl nemeckou armádou (Bundeswehr) do 31. októbra 2020. Kratšie predĺženie, ktoré vyprší 31. marca, sa týka využívania nemeckých prieskumných lietadiel Tornado, umiestnených na základni v Jordánsku, a tiež využívania nemeckých tankovacích lietadiel pri misiách proti Islamskému štátu. Demmerová vysvetlila, že práca medzinárodnej koalície "prináša ovocie" a vďaka nej zažíva spomínaná extrémistická skupina v Iraku rozsiahlu porážku. Hovorkyňa Merkelovej dodala, že účelom predĺženia nemeckej misie je zaistiť, aby tieto úspechy neboli podryté. Účasť nemeckej armády na tejto misii je obmedzená na 700 príslušníkov.


Remišová by duálne vzdelávanie výrazne rozšírila

Poslankyňa OĽaNO poukázala na systém v Rakúsku.

BRATISLAVA. Oceňujem, že ministerstvo školstva má záujem zlepšovať duálne vzdelávanie. Povedala to poslankyňa hnutia Obyčajní ľudia a nezávislé osobnosti (OĽaNO) Veronika Remišová s tým, že systém duálneho vzdelávania na Slovensku funguje v praxi dva roky, no v súčasnosti je doň zapojených veľmi malé množstvo žiakov. Pri porovnaní s Rakúskom vidíme, že v Rakúsku si duálne vzdelávanie vyberá zhruba 40 percent žiakov končiacich základnú školu. Parlament schválil 14. júna novelu zákona o odbornom vzdelávaní a príprave. Stredné školy a zamestnávatelia by tak mali mať ľahší vstup do systému duálneho vzdelávania. Jedným z najvýznamnejších prvkov novely zákona je zrušenie krátenia normatívu. "Zrušenie znižovania normatívu bude mať motivačný charakter, no nie je to jediný problém, ktorý v duálnom školstve treba riešiť. Pri porovnaní s Rakúskom vidíme, že v Rakúsku si duálne vzdelávanie vyberá zhruba 40 percent žiakov končiacich základnú školu. Študenti trávia dva dni v škole a tri dni v podniku, kde ich učia ľudia z firiem," podotkla Remišová. "U nás sú v duálnom vzdelávaní len tri percentá žiakov, navyše duálne vzdelávanie je málo diverzifikované a sústredené na oblasť priemyslu, najmä automobilového, čo z hľadiska budúcnosti a rozvoja krajiny môže byť problém," objasnila Remišová. Podľa poslankyne by malo byť duálne vzdelávanie alebo jeho obdobné formy povinné pre všetkých žiakov stredných odborných škôl. "Súčasné nastavenie duálneho vzdelávania znamená, že firmy si vyberajú najlepších žiakov, ktorých si zaviažu a vychovajú pre svoje potreby. Do systému sa tak preto dostanú iba najlepší žiaci, ktorí by nemali problém sa zamestnať," uviedla Remišová. "Najväčší význam by duálne vzdelávanie však malo pre najslabších študentov, ktorí na pracovnom trhu potrebujú kompenzovať nižší prirodzený talent praktickými skúsenosťami," vysvetlila Remišová. Remišová dodala, že na ostatnej schôdzi predkladali pozmeňovací návrh, aby sa zrušili zmluvy o budúcej pracovnej zmluve, ktoré vynucujú, aby žiaci museli ostať vo firme po skončení duálneho vzdelania po dobu troch rokov. "Tento záväzok pre 15-ročné deti je nielen eticky nevhodný, ale aj vytvára zbytočnú psychologickú bariéru pre zapájanie sa žiakov do systému. Mladý človek sa potrebuje najprv v reálnej praxi zorientovať a potom si voliť svoju kariéru, alebo meniť jej smerovanie," uzavrela opozičná poslankyňa.


Izraelskí vojaci postrelili neďaleko palestínsko-izraelskej hranice dvoch ľudí

V noci na piatok pri hranici pásma Gazy postrelili dvoch Palestínčanov.

GAZA. Izraelskí vojaci v noci na piatok pri hranici pásma Gazy s Izraelom postrelili a zranili dvoch Palestínčanov. Podľa hovorcu ministerstva zdravotníctva v Gaze utrpel zranenia dolnej končatiny jeden okoloidúci a vážne zranený bol aj jeden mladý muž. Informovala o tom agentúra DPA. Vo vyhlásení izraelskej armády sa uvádza, že postrelený mladý muž sa priblížil k plotu na hraniciach a do príslušníkov armády začal hádzať ručné granáty. Členovia armády následne zareagovali spustením paľby, uviedol hovorca armády a dodal, že nijakí vojaci zranení neboli. Na miesto na hraniciach, kde sa incident odohral, prišli palestínske záchranárske tímy, ktorým sa podarilo zraneného muža evakuovať. Ich vstup na toto územie bol koordinovaný Medzinárodnou federáciou spoločností Červeného kríža a Červeného polmesiaca (ICRC) a izraelskou armádou. Od začiatku augusta bolo počas štyroch pokusov infiltrovať sa do izraelskej armády v pásme Gazy zabitých deväť palestínskych militantov a zranenia utrpeli dvaja izraelskí vojaci a jeden armádny dôstojník. Hoci sa k týmto pokusom o infiltráciu nikto neprihlásil, Izrael viní radikálne hnutie Hamas, ktoré má nad pásmom Gazy kontrolu. Pásmo Gazy je od roku 2007, keď sa v ňom ujalo vlády hnutie Hamas, pod prísnou blokádou Egypta a Izraela. Izrael považuje Hamas za teroristickú skupinu a zodpovednosť za akýkoľvek útok z tejto palestínskej enklávy pripisuje Hamasu.


Fico je na návštevách regiónov, majú byť súčasťou vnútrostraníckej diskusie

Predseda Smeru v piatok vystúpil na verejnosti prvýkrát od eurovolieb.

BRATISLAVA. Predseda Smeru Robert Fico venuje tento týždeň stretnutiam v regiónoch. "Osobný kontakt, debata a potom podanie rúk boli pre mňa nielen v osobných vzťahoch, ale aj v politike vždy kľúčové. Vnútrostranícku diskusiu, a to na každej úrovni, som v pondelok odštartoval v Trnave a Nitre," uviedol Fico na svojom profile na sociálnej sieti Facebook. Podľa jeho slov je hlavnou témou stretnutí, ako pretaviť vynikajúce výsledky krajiny do dobrého výsledku strany Smer vo voľbách tak, aby sociálna demokracia na Slovensku nedopadla ako v Česku. Dnes očakáva otvorenú a podnetnú debatu v Žiline a Trenčíne. "Úprimne sa na vás teším v každom krajskom meste," dodal Fico.Predseda strany Smer Robert Fico v piatok vystúpil na verejnosti prvýkrát od májových eurovolieb. Ako uviedol na vyhlásení pred centrálou strany Smer, bol na otvorení výstavy v Mostare v Bosne a Hercegovine s ministerkou kultúry Ľubicou Laššákovou a chodil po Slovensku. Na tému diania v strane Smer uviedol, že chce potiahnuť stranu ako jej predseda do parlamentných volieb v budúcom roku. Fico sa nechcel vyjadriť k vyhláseniam niektorých jeho straníckych kolegov, na zmenu vo vedení strany nevidí dôvod. Predseda Smeru napriek tomu pripustil vnútrostranícku diskusiu, ale bez mediálnych odkazov či komentárov. "Naozaj vedieme v strane diskusiu, pretože by sme neradi skončili ako českí sociálni demokrati, ktorí išli do volieb s výbornými výsledkami krajiny a aj napriek tomu neuspeli. Spúšťam vnútrostranícku diskusiu, pričom sa budeme rozprávať s okresnými, krajskými a inými štruktúrami o našej politike," povedal Fico.Niektoré okresné štruktúry strany po posledných eurovoľbách, v ktorých Smer prvýkrát po dlhých rokoch nevyhral, poslali vedeniu list. V ňom žiadali odchod Fica a aj Roberta Kaliňáka z ich súčasných postov.


SME 25 ROKOVRok 1995: Únos zostal nepotrestaný. Spis otvárajú po rokoch

Nepotrestaný únos

Tanky v Bratislave

Bez zábran

Bola to najväčšia kauza expremiéra Vladimíra Mečiara. Objasneniu bránili Mečiarove amnestie, ktoré parlament zrušil až teraz.

BRATISLAVA. Devätnásť rokov bránili vyšetreniu jedného z najväčších politických zločinov na Slovensku amnestie expremiéra Vladimíra Mečiara. Ale už v auguste 1995 neznámi páchatelia uniesli Michala Kováča mladšieho, veľa nasvedčovalo tomu, že za zločinom je Slovenská informačná služba. Viedol ju vtedy Mečiarov nominant Ivan Lexa. Za Mečiarovej éry polícia vyšetrovanie napriek jasným stopám do roka zastavila. A sám Mečiar navyše v marci 1998 po odchode Kováča z funkcie prezidenta využil právomoci ako zastupujúca hlava štátu, aby všetky skutky spojené s únosom amnestoval. Amnestie mali zabezpečiť, aby polícia vyšetrovanie už nikdy nemohla obnoviť. Dôležitú úlohu v kauze v tom období zohral denník SME, ktorý zverejňoval konkrétne dôkazy o účasti tajnej služby na zavlečení. Už v septembri 1995 ukázal podobizne pravdepodobných únoscov. Dňa 17. októbra zverejnil rozhovor s bývalým príslušníkom SIS Oskarom Fegyveresom, ktorý sa rozhodol na polícii o všetkom vypovedať a stal sa korunným svedkom. Vyšetrovanie sa začalo po nástupe vlády Mikuláša Dzurindu na jeseň 1998, ktorý rovnako ako Mečiar využil prezidentské právomoci a pokúsil sa amnestie zrušiť. Vyšetrovanie sa v roku 2000 skončilo podaním obžaloby na Lexu a jeho ľudí z SIS. Akcia bola podľa zistení polície súčasťou diskreditácie prezidenta Kováča, ktorý mal s Mečiarom dlhšie spory. Súdny proces sa však ani nezačal. Trestné stíhanie súdy zastavili s vysvetlením, že Dzurindovo rozhodnutie o zrušení amnestií bolo mimo zákona. Opakované pokusy KDH zrušiť amnestie ústavným zákonom v parlamente nikdy nenašli dostatočnú podporu poslancov. Keď však za minulej vlády Smeru pomáhalo KDH pri schvaľovaní ústavných zákonov týkajúcich sa justície, zrušenie amnestií si ako podmienku nedalo. Premiér Robert Fico v minulosti rád opakoval, že amnestie sú nezrušiteľné. Kto chce rušiť amnestie, mal by vrátiť diplom právnika, hovoril Fico. Ešte ako poslanec Strany demokratickej ľavice sa Fico vyjadril, že amnestie boli nevídané, nekvalifikované a boli "hrubým politickým zneužitím tohto inštitútu". V relácii Slovenského rozhlasu Sobotné dialógy v roku 1998 podľa agentúry SITA skonštatoval, že Mečiar sa amnestiou "akoby priznal k zodpovednosti za skutky, ktoré sa udiali v súvislosti s únosom". Ani to však Ficovi nebránilo, aby v roku 2006 vstúpil do koalície s Mečiarom a Jánom Slotom z SNS. Obaja boli pri moci v čase únosu, ktorý vtedy podľa záverov vyšetrovania zorganizovala Slovenská informačná služba. Vôľu na zrušenie amnestií Fico našiel až v tomto roku. Prispel k tomu silný verejný tlak, ktorý sa zdvihol po uvedení filmu Únos. Parlament amnestie zrušil ústavným zákonom v apríli tohto roka. V máji rozhodnutie potvrdil Ústavný súd, čo bolo podmienkou na to, aby súdy vo veci mohli znovu konať. Prípad dnes rieši Okresný súd Bratislava III. Predseda senátu Karol Posluch po naštudovaní spisu rozhodne o ďalšom postupe. Ako akcia v roku 1995 prebiehala? V polovici augusta nadviazala SIS kontakt s pochybným podnikateľom Braňom Chilom Ptákom. Vedenie tajnej služby si ho podľa neskorších výsledkov vyšetrovania vytypovalo ako osobu, ktorá vyláka syna prezidenta Michala Kováča do erotického salónu. Tam ho omámia a odvlečú do zahraničia. Na podnikateľa Kováča mladšieho bol totiž vydaný medzinárodný zatykač mníchovského súdu v kauze Technopol. Kdekoľvek v zahraničí ho teda mohli zatknúť policajti a zdiskreditovať tak prezidenta, ktorý odmietal ísť poruke premiérovi Mečiarovi. Kauza Technopol sa začala v roku 1992, keď firma zaplatila holandskej spoločnosti Introcommerce 2,3 milióna dolárov, za dodávku textilu, ktorý však nikdy nedostala. Na základe výpovede hlavného aktéra Petra Krilova sa na podvode zúčastnila aj firma Kováča mladšieho a jeho vtedajších spoločníkov Mariána Kočnera a Martina Syča Milého. Aj keď bol na Chila Ptáka v tom čase vydaný zatykač pre podozrenie z podvodu, voľne sa pohyboval po Slovensku. S krytím SIS dokonca podľa záznamov z vyšetrovania vycestoval bez dokladov 16. augusta 1995 do Rakúska a ešte v ten deň sa vrátil cez Maďarsko. Následne sa Chilo Pták opakovane pokúsil kontaktovať Kováča mladšieho v jeho dome vo Svätom Juri. Na sledovanie prezidentovho syna SIS vyčlenila biely skriňový mercedes. Odstavený bol priamo pri dome Kováča mladšieho tak, aby cez zadné okno bolo možné pozorovať dianie v okolí domu. "On evidentne vedel, že ho sledujeme. Často sa na nás usmieval alebo žmurkal," spomínal Oskar Fegyveres, ktorý v SIS pracoval na odbore sledovania. Napriek snahe Chila Ptáka sa s ním mladý Kováč stretnúť nechcel. SIS narýchlo hľadala iné riešenie. Pristúpila k nemu vo štvrtok 31. augusta 1995. Fegyveres v knihe Ani smrť nerozdelí z edície SME spomína, že jeho skupina dostala pokyn na ďalšie sledovanie Kováčovho domu. Zmena bola v tom, že keď sledovaný vyjde autom smerom na Bratislavu, pôjde za ním viacero vozidiel SIS. "Na ceste za Jurom sme mali čakať na povel a potom vozidlami prehradiť premávku, aby ostatné autá za nami nemohli vidieť, čo sa tam bude diať. Dôvod sme nepoznali," hovoril Fegyveres. V protismere mal ešte cestu zablokovať autobus SIS tak, že zastane krížom cez oba pruhy. Lenže autobus mal technickú poruchu. Nenaštartoval, takže tam napokon vôbec neprišiel. Kováč mladší vyšiel vo svojom mercedese. Bolo asi pol jedenástej predpoludním. Hliadka spred domu do vysielačky oznámila, že vyráža. Išla za ním až kým neprišiel pokyn - zablokovať. Vtedy zatarasili cestu. V popredí išli dva seaty, ktoré zároveň blokovali Kováčov mercedes spredu. Keď donútili šoféra zastaviť, vyšli zo seatov chlapi v čiernom. Na rukávoch mali pásky s nápisom Polícia. "Kričali, že ide o policajnú akciu a aby vystúpil z auta. On to odmietal, pýtal sa, čo chcú. Tiež kričal. Nasilu ho vytiahli a natlačili do jedného z tých pristavených áut,“ spomína očitý svedok. Auto, do ktorého zobrali Kováča mladšieho, vyrazilo rýchlo preč. Jeden z mužov v čiernom sadol za volant jeho mercedesu a odišiel s ním. Vozidlá SIS ďalej stáli a čakali. Trvalo to asi minútu, celá akcia bola vybavená do troch minút. Potom uvoľnili premávku a rozišli sa. Až dodatočne sa Fegyveres dozvedel, čo bolo podstatou celej akcie. Bolo to na druhý deň, keď v rádiu Twist hlásili správu o únose prezidentovho syna do rakúskeho Hainburgu. Prvú informáciu médiám poskytol hovorca prezidenta Vladimír Štefko. Prezident Kováč totiž hneď vycestoval do Rakúska, aby syna navštívil a hovoril s ním. Pre agentúru TASR Štefko 1. septembra celkom detailne popísal, ako neznámi muži zablokovali auto Kováča juniora, keď odchádzal zo Svätého Jura do práce smerom na Bratislavu. Popis sa zhruba zhodoval s výpoveďou Fegyveresa. Kováča mladšieho podľa Štefka zastavoval Seat Ibiza. Keď chcel auto obísť, cestu mu skrížilo ďalšie vozdilo. Muž vo vojenskej uniforme prezidentovho syna vyzval, aby spolupracoval a večer môže byť doma, čo Kováč mladší odmietol. Na ruky mu nasadili putá a na hlavu masku. Nasledovali elektrošoky. Potom ho násilím prinútili vypiť dve fľaše whisky. "Ani jeden z únoscov sa neligitimoval ani nepovedal, o čo ide," tvrdil Štefko. Kováča mladšieho podľa neho do Rakúska previezli pravdepodobne v kufri jeho auta, ktoré riadil jeden z únoscov. Na policajnú stanicu v Hainburgu okolo piatej popoludní niekto zavolal zo Slovenska, že na parkovisku majú mercedes, v ktorom je hľadaná osoba a doklady má v skrinke pod palubnou doskou. Rakúska polícia potom v aute našla aj rôzne dokumenty, ktoré Kováč mladší so sebou nikdy neprevážal. Jedným z nich bolo potvrdenie nemeckých vyšetrovacích orgánov, že súhlasia s tým, aby bol Kováč mladší v súvislosti s kauzou Technopol vypočutý na pôde slovenskej Generálnej prokuratúry. Kováč mladší sa napokon vrátil na Slovensko, a spor medzi prezidentom a premiérom pokračoval. Únos však najviac ovplyvnil osud človeka, ktorý ho ani neplánoval, ani pri ňom nebol. Fegyveresovho kamaráta Róberta Remiáša.